sagorsarker/bangla-wikipedia huggingface dataset:
যিহূদীয় মরুভূমি

যিহূদীয় মরুভূমি বা ইয়াহুদার মরুভূমি (; ) হল ফিলিস্তিন ও ইসরায়েলে অবস্থিত একটি মরুভূমি যা জেরুসালেমের পূর্বদিকে অবস্থিত এবং মৃত সাগর পর্যন্ত বিস্তৃত।
যিহূদীয় মরুভূমি উত্তরপূর্ব নেগেভ থেকে পূর্বে বেইত এল পর্যন্ত বিস্তৃত, এবং এটি প্রাকৃতিক সোপান ও খাঁড়া উঁচু পাহাড় দ্বারা চিহ্নিত রয়েছে। এটি মৃত সাগর ও জর্ডান উপত্যকার দিকে নেমে থেমে যায়। যিহূদীয় মরুভূমিতে অনেক ওয়াদি পাওয়া যায় উত্তরপূর্ব হতে দক্ষিণপূর্ব পর্যন্ত এবং এখানে অনেক গিরিখাত রয়েছে, অধিকাংশ গিরিখাত গুলো পশ্চিমে থেকে পূর্বে পূর্ব পর্যন্ত গভীর হয়ে থাকে। যিহূদীয় মরুভূমি পূর্বের যিহূদীয় পর্বতমালা সহ একটি বিশেষ রূপগত গঠন বিশিষ্ট অঞ্চল।
কখনো কখনো এর নাম বলা হয় "ইয়েশিমন", অর্থ "মরুভূমি" বা "বন্য এলাকা", বা এটি এখনো "যিহূদার মরুপ্রান্তর" নামে পরিচিত।
যিহূদীয় মরুভূমি জেরুসালেমের পূর্বদিকে অবস্থিত এবং মৃত সাগর পর্যন্ত বিস্তৃত। এই অঞ্চলের প্রধান প্রধান শহুরে এলাকাগুলো হল জেরুসালেম, বেথেলহাম, গুশ এজিওন, জেরিকো এবং হেবরন।
যিহূদা অঞ্চলে বৃষ্টিপাত অঞ্চলের উপর নির্ভরশীল, পশ্চিম পাহাড়ে থেকে, পশ্চিম জেরুসালেমের দিকে (কেন্দ্রীয় যিহূদা) বৃদ্ধি পেয়ে , পূর্ব জেরুসালেমে কমে গিয়ে তা এবং বৃষ্টিচ্ছায়ের প্রভাবে পূর্বাঞ্চলে হ্রাস পেয়ে হয় । এর জলবায়ুর পরিসীমায় পশ্চিমে ভূমধ্যসাগর, পূর্বে মরুজ জলবায়ু সমেত মধ্যদিকে আধা-শুষ্ক জলবায়ু অন্তর্ভুক্ত।
জেরুসালেমের হিব্রু বিশ্ববিদ্যালয়ের গবেষণায় দেখা গেছে যিহূদীয় মরুভূমির নিচে একটি ভূগর্ভস্থ জলাধার রয়েছে যার নাম দেওয়া হয়েছে যিহূদীয় গ্রুপ একুইফারে, জানা গেছে এই একুইফারে যিহূদীয় পর্বতমালা থেকে শুরু হয়ে উত্তরপূর্ব মৃত সাগরের দিকে প্রবাহিত হয়ে সাথে সুকিম, কানে, সামার ও এইন-গেদির ঝরনায় বহিঃপ্রবাহে পানি প্রদান করে। বৃষ্টির জলে সৃষ্ট এই একুইফারে গড়ে বার্ষিক পানি পাওয়া সম্ভব।
যিহূদীয় মরুভূমি খ্রিস্টীয় সন্ন্যাসবাদের প্রাথমিক পর্যায়ের সাথে সংযুক্ত। মরুপিতা, মরুমাতা ও অনেক প্রভাবশালী খ্রিস্টীয় ব্যক্তি রয়েছেন যাদের কিছু অংশ নিজের জীবন এই মরুভূমিতে বা মরুভূমি সংলগ্ন এলাকা যেমন জেরুসালেম বা বেথেলহামে সন্ন্যাসী অথবা সন্ন্যাসী সংগঠনের সদস্য হিসেবে জীবন কাটিয়েছেন। একটি সংক্ষিপ্ত কালানুক্রমিক তালিকায় 
চ্যারিটন দ্য কনফেসর (মধ্য তৃতীয় শতাব্দী – আনু. ৩৫০), মহান হিলারিয়ন (২৯১–৩৭১), 
মহান ইউথিমিয়াস (৩৭৭–৪৭৩), জেরোম (আনু. ৩৪২/৪৭–৪২) সাথে তার সহচরিনী রোমের পলা (৩৪৭–৪০৪) ও তার কন্যা ইউস্টোচিয়াম (আনু. ৩৬৮–৪১৯/২০) সেইসাথে টাইরানিয়াস রুফিনাস (৩৪৪/৪৫–৪১১), মেলানিয়া দ্য এল্ডার (আনু. ৩৫০–৪১৭?) ও তার নাতনি মেলানিয়া দ্য ইয়ঙ্গার (আনু. ৩৮৩–৪৩৯), মিশরের মেরি (আনু. ৩৪৪–৪২১), জর্ডানের গেরাসিমাস (পঞ্চম শতাব্দী), সেনোবিয়ার্কীয় থিওডোসিয়াস (আনু. ৪২৩–৫২৯) ও তার সমসাময়িক পবিত্র সাব্বাস (৪৩৯–৫৩২), যা মঠে দামেস্কের জন (আনু. ৬৭৫/৭৬–৭৪৯?) তার জীবনের অনেকাংশ সময় কাটিয়েছিলেন। সাইথোপলিসের সিরিল (আনু. ৫২৫–৫৫৯) তার সময়ের মরুভূমি সন্ন্যাস সম্পর্কে লিখেছেন, যা জন মশাসও (আনু. ৫৫০–৬১৯) লিখেছিলেন।
অণুরাষ্ট্র

অণুরাষ্ট্র হল একটি রাজনৈতিক সত্তা, যার সদস্যরা দাবি করে যে তারা একটি স্বাধীন জাতি বা সার্বভৌম রাষ্ট্রের অন্তর্গত, কিন্তু তাদের বিশ্ব সরকার বা বড় আন্তর্জাতিক সংস্থাগুলির আইনি স্বীকৃতি নেই। বেশিরভাগই ভৌগলিকভাবে খুব ছোট, আকারে এক বর্গফুট থেকে পাঁচ লাখ বর্গমাইল। এগুলি সাধারণত ব্যক্তিগত উদ্যোগে সৃষ্টি হয়।
অণুরাষ্ট্রগুলো সাধারণত আনুষ্ঠানিকভাবে কিছু অঞ্চলের উপর সার্বভৌমত্ব দাবি করে, তবে এগুলোর কোনো স্বীকৃতি থাকে না। এগুলো বিচ্ছিন্নতাবাদী আন্দোলন থেকে আলাদা; এদের কর্মকাণ্ড সাধারণত এতটাই তুচ্ছ হয় যে, যেসব প্রতিষ্ঠিত দেশের ভূখণ্ডের উপর এরা সার্বভৌমত্ব দাবি করে, তারা এদেরকে উপেক্ষা করে। বেশ কিছু অণুরাষ্ট্র রাজস্বের উৎস হিসেবে মুদ্রা, পতাকা, ডাকটিকিট, পাসপোর্ট, পদক এবং অন্যান্য রাষ্ট্র-সম্পর্কিত জিনিসপত্র জারি করেছে।
অণুরাষ্ট্রগুলোকে নির্দেশ করার জন্য গত শতাব্দীর সত্তরের দশকে Micronation শব্দটি ব্যবহার শুরু হয়। "Micropatrology" শব্দটি কখনও কখনও অণুরাজনীতিবিদেরা অণুরাষ্ট্রবিদ্যা এবং ক্ষুদ্ররাষ্ট্রবিদ্যা উভয়ের অধ্যয়নে ব্যবহার করেন, যাদের মধ্যে কেউ কেউ আবার সার্বভৌম জাতি-রাষ্ট্রগুলোকে Macronation হিসাবে উল্লেখ করেন।
অণুরাষ্ট্রগুলো ক্ষেত্রবিশেষে ক্ষুদ্ররাষ্ট্রগুলোর সাথে বিভ্রান্তির সৃষ্টি করে। ক্ষুদ্ররাষ্ট্রগুলো হচ্ছে আয়তনে ক্ষুদ্র কিন্তু স্বীকৃত সার্বভৌম রাষ্ট্র, যেমন অ্যান্ডোরা, বাহরাইন, লিচেনস্টাইন, মোনাকো, সান মারিনো, সিঙ্গাপুর এবং ভ্যাটিকান সিটি। এগুলো কাল্পনিক দেশ এবং অন্যান্য ধরনের সামাজিক গোষ্ঠী (যেমন ইকো-ভিলেজ, ক্যাম্পাস, উপজাতি, গোষ্ঠী, সম্প্রদায় ইত্যাদি) থেকেও আলাদা।
সদগুরু

সদগুরু () বা সতগুরু () হলো সংস্কৃত ভাষায় 'সত্য গুরু', এবং তিনি অজ্ঞতার অন্ধকার দূর করেন এবং মানুষকে ঐশ্বরিক আলোর পথ দেন। এটি ঋষি বা সাধকের জন্য ব্যবহৃত উপাধি।
শিবায় সুব্রামুনিয়স্বামীর মতে, হিন্দু সদগুরু সর্বদাই সন্ন্যাসী, অবিবাহিত ত্যাগী, কিন্তু সব লেখক এই কঠোরতাকে অন্তর্ভুক্ত করেন না।
বশিষ্ঠ, রামের গুরু, ত্রেতাযুগে সদগুরু ছিলেন। স্বামী শঙ্কর পুরুষোত্তম তীর্থ যোগবাশিষ্ঠে উদ্ধৃত করেছেন:
সন্ত মত ও অদ্বৈত মতে, জীবিত সদগুরুকে ঈশ্বর-উপলব্ধির পথ হিসেবে বিবেচনা করা হয়।
সদগুরুর এমন কিছু বিশেষ বৈশিষ্ট্য রয়েছে যা অন্য কোনো ধরনের আধ্যাত্মিক গুরুর মধ্যে পাওয়া যায় না। গুরু নানক সদগুরুকে সত্য এবং অশারীরিক সত্তা হিসেবে সংজ্ঞায়িত করেছেন।
উপরোধে বলা হয়েছে যে সত্য গুরু (সদগুরু) এর প্রথম এবং প্রধান যোগ্যতা হল তিনি অবশ্যই সত্য প্রভুকে (ঈশ্বর) জানেন।
তুকারামের পুত্র কবীর বলেন, যিনি সত্যের পরম প্রভুকে দেখেছেন তিনি হলেন সদগুরু।
কবীরের গানে সদগুরুকে প্রকৃত সাধু হিসেবে বর্ণনা করা হয়েছে:
মেহের বাবা সদগুরুর উপাসনাকে ঈশ্বরের উপাসনার সাথে সমতুল্য করেছেন:
দাদা ভগবানের মতে, একজন সদগুরুকে অবশ্যই আত্ম-জ্ঞান বজায় রাখতে হবে:
দুশারা

দুশারা, এছাড়াও যাকে দুসারেস হিসাবে প্রতিবর্ণীকৃত হয়ে থাকে, হল প্রাক-ইসলামি আরবের একটি দেবতার নাম যার পূজা পেট্রা ও মাদা’য়েন সালেহ (যে শহরে এই দেবতা পৃষ্ঠপোষক ছিলো) শহরে নাবাতীয়রা ইসলাম আসার আগ পর্যন্ত করত। প্রাপ্ত প্রত্নতাত্ত্বিক নিদর্শন সাফাইতীয় ফলকে লেখা রয়েছে যে সে ছিল আরেক প্রাক-ইসলামি আরবীয় দেবী আল-লাতের পুত্র এবং সে নশ্বর জগত থেকে দূরে স্বর্গে অন্যান্য দেব-দেবীদের সাথে বসবাস করে। তাকে একটি ফলকে "পেট্রার দুশারা" বলে উল্লেখ করা হয়েছে। ন্যায়বিচার পাওয়ার উদ্দেশ্যে আরবীয়রা মধ্যযুগে দুশারার উদ্দেশ্যে যজ্ঞের আয়োজন করত।
আরবের ঈশ্বর দুশারার নাম প্রথম জানা যায় একটি এপিগ্রাফিক নাবাতীয় সূত্র থেকে যেখানে তার নাম অপরিবর্তিতভাবে "দৌসর"' হিসেবে লেখা হয়েছে, নাবাতীয় লিপি শুধু ব্যাঞ্জনবর্ণ ব্যবহার করে এবং স্বরবর্ণ এড়িয়ে চলে। দুশারার নাম গ্রিক সূত্রে Δουσάρης ("দোসারেস") ও লাতিনে "দুসারেস" হিসেবে উল্লেখ রয়েছে। দুশারা নামের আসল অর্থ বিতর্কিত, তবে প্রাথমিককালের মুসলিম ঐতিহাসিক হিশাম ইবনে আল কালবি তার "কিতাব আল আশনাম" বইটিতে এর নাম "জু ল-সারা" () লিখেছেন যার অর্থ "শারা থেকে আগত"। শারা হল একটি পর্বতমালা যা মৃত সাগরের দক্ষিণ-পূর্বে অবস্থিত। যদি এই ব্যাখ্যা সঠিক হয় তবে "দুশারা" বিশেষ্যটি কোন নাম নয় বরং একটি উপাধি। কিন্তু এই নাম বা ব্যাখ্যা দুটির ব্যাপারেই বিতর্ক বিদ্যমান।
গ্রিক আমলে, তাকে জিউসের সাথে তুলনা করা হত কারণ সে ছিল নাবাতীয় সর্বদেবতার মন্দিরের প্রধান, তবে জিউসের সাথে দিয়োনুসোসও প্রধান ছিলো।
দুশারার একটি পুরনো মন্দির ইতালির প্রাচীন পোজুওলির বন্দরে পাওয়া যায়। এই শহরটি ছিল মধ্যপ্রাচ্যে বাণিজ্যের জন্য গুরুত্বপূর্ণ জায়গা এবং খ্রিস্টপূর্ব প্রথম শতাব্দীর মধ্যবর্তী সময় থেকে এখানে নাবাতীয়দের উপস্থিতি ছিল। দুশারার ধর্মের অস্তিত্ব রোমান যুগ থেকে ইসলামি আমলের পরেও ছিল।
এই দেবতার সম্পর্কে নবম শতাব্দীর মুসলিম ঐতিহাসিক হিশাম লিখেছেন: "আজদের বনু আল-হারিস ইবনে ইয়াশকুর ইবনে মুবাশ্বিরের দু শারা নামে একটি মূর্তি ছিল।"
সাফাইতীয় ফলকে দুশারার নিকট পশু বলি দেওয়ার কথা উল্লেখ রয়েছে যা বিভিন্ন ধরনের সেবার জন্য করা হত।
উচ্চতর-গতির রেল

উচ্চতর-গতির রেল বা হাইয়ার-স্পিড রেল () একধরনের আন্তঃনগর যাত্রীবাহী রেল পরিষেবা, যা প্রচলিত রেলের চেয়ে বেশি গতিসম্পন্ন কিন্তু তাকে উচ্চ গতির রেল পরিষেবা বলা সম্ভব নয়। এটি উচ্চ-কর্মক্ষমতার রেল, উচ্চতর-কর্মক্ষমতার রেল, বা প্রায়-উচ্চ-গতির রেল, নামেও পরিচিত। এই শব্দটি উচ্চ-গতির রেল নেটওয়ার্ক তৈরি বা প্রসারিত করার বৃহত্তর প্রচেষ্টার বিকল্প হিসাবে ট্রেনের গতি বাড়ানো ও ভ্রমণের সময় হ্রাস করার জন্য ক্রমবর্ধমান রেল উন্নতিসমূহকে চিহ্নিত করতেও ব্যবহৃত হয়। এর পরিবর্তে কিছু দেশ মাঝারি-গতির রেল, বা আধা-উচ্চ-গতির রেল শব্দটি ব্যবহার করে।
যদিও উচ্চতর-গতির রেলের সংজ্ঞা দেশভেদে পরিবর্তিত হয়, তবে বেশিরভাগ দেশ ২০০ কিমি/ঘ পর্যন্ত গতিতে পরিচালিত রেল পরিষেবাগুলিকে উচ্চতর-গতির রেল হিসাবে উল্লেখ করে।
একে সাধারণত একটি বিদ্যমান রেলপথকে উচ্চ-গতির রেলের সংজ্ঞা (২৫০ কিমি/ঘণ্টার বেশি গতিতে) সংস্কার করার প্রচেষ্টা থেকে উদ্ভূত হিসাবে দেখা হয়, তবে সাধারণত অভিপ্রেত গতিতের থেকে কম গতিতে রেল পরিচালিত হয়। নতুন রোলিং স্টক যেমন টিল্টিং ট্রেন, অগভীর বক্ররেলপথ সহ ট্র্যাক সংস্কার করা, বিদ্যুতায়ন, ইন-ক্যাব সিগন্যালিং, এবং কম ঘন ঘন থামা/স্টপ সহ বিভিন্ন উপায়ে দ্রুত গতি অর্জন করা হয়।
উচ্চ-গতির রেলের সংজ্ঞার মতো, উচ্চতর-গতির রেলের সংজ্ঞা দেশ অনুসারে পরিবর্তিত হয়। শব্দটি সরকারি সংস্থা, সরকারি কর্মকর্তা, পরিবহন পরিকল্পনাবিদ, একাডেমিয়া, রেল শিল্প, ও মিডিয়া, দ্বারা ব্যবহার করা হয়েছে, কিন্তু কখনও কখনও গতির সংজ্ঞায় ওভারল্যাপ করে। উচ্চতর-গতির রেলের একটি প্রতিষ্ঠিত সংজ্ঞা কিছু দেশে রয়েছে:
ওয়াদি সালিব দাঙ্গা

ওয়াদি সালিব দাঙ্গা ১৯৫৯ সালে ইসরায়েলের হাইফায় ওয়াদি সালিব এলাকায় সংঘটিত একাধিক রাস্তায় বিক্ষোভ ও ধ্বংসাত্মক কর্মকাণ্ড যা পুলিশ কর্মকর্তা দ্বারা এক মরক্কীয় ইহুদি অভিবাসীকে গুলি করার ঘটনার পর ঘটে। বিক্ষোভকারীরা পুলিশের বিরুদ্ধে মিজরাহী ইহুদিদের উপর জাতিগত বৈষম্য করার অভিযোগ তুলে।
১৯৫৯ সালের ৯ জুলাই তারিখে, পুলিশ ওয়াদি সালিবের এক মদ্যপ অধিবাসী ইয়াকোভ এলকারিফকে আটক করে যে এলাকার শান্তি নষ্ট করছিল। যখন তাকে গ্রেফতার করতে পাঠানো পুলিশকে লক্ষ্য করে সে খালি বোতল নিক্ষেপ করতে শুরু করে তখন পুলিশ তাকে গুলি করে এবং সে গুরুতরভাবে আহত হয়। পুলিশের গাড়ি ঘিরে ফেলা অধিবাসীরা এক পুলিশ কর্মকর্তাকে টেনে গাড়ির ভেতর থেকে বের করে আনে। অন্যান্য পুলিশেরা ফাঁকা গুলি ছোঁড়ার পর তাকে জনগণ ছেড়ে দেয়।
ঘটনা থেকে বিভিন্ন সাংঘর্ষিক সাক্ষ্য পাওয়া গেছে। এক সাক্ষী দাবি করে এলকারিফ পুলিশকে হুমকি দিয়ে উসকানি দেয়। আরেকজন স্বাক্ষ্য দেয় এলকারিফ মরক্কো থেকে আসা অভিবাসী যাদের হিংস্র এবং উষ্ণ-মেজাজ বলে ধরে নেওয়া হয়, সমাজে নিম্ন অবস্থানের ফলে তাকে গুলি করা হয়েছে। শেষে আরেকজন দাবি করে যে পুলিশ পরিস্থিতি শান্ত করতে গুলি করে যা দুর্ঘটনাবশত এলকারিফের গায়ে লেগে যায়।
তার মৃত্যুর গুজব ছড়ানোর পর ওয়াদি সালিবের কয়েকশ অধিবাসী আশকেনজি অধ্যুষিত হাদার হাকারমেলে পদযাত্রা করে এবং সেখানে দাঙ্গা বাধিয়ে অস্থিতিশীল পরিস্থিতির সৃষ্টি করে। ওয়াদি সালিবে, রাগান্বিত বিক্ষোভকারীরা লেবার পার্টির মাপাই সদর দপ্তর "হিস্তাদ্রুত" (ইসরায়েলি ট্রেড ইউনিয়ন কংগ্রেস) লক্ষ্য করে আক্রমণ করে। পুলিশ বলপূর্বক বিক্ষোভকারীদের দমন করার চেষ্টা করে, ১৩ পুলিশ ও ২ বিক্ষোভকারী আহত হয় এবং ৩৪ বিক্ষোভকারীকে গ্রেফতার করা হয়।
১১ জুলাইয়ে ইসরায়েলের অন্যান্য এলাকায় দাঙ্গা বাঁধে। বিশেষত মাগরেবী অভিবাসী সম্প্রদায়ের এলাকায় যেমন তিবিরিয়া, বে-এরশেভা ও মিগদাই হাএমেক। এটা দাবি করা হয় যে এই দাঙ্গার পরিকল্পনার পেছনে একটি স্থানীয় দল লিকুদ ইয়োসেই সিফন আফ্রিকা (উত্তর আফ্রিকীয় অভিবাসী ইউনিয়ন) জড়িত ছিল। দলের প্রতিষ্ঠাতা সদস্যদের একজন ডেভিড বেন-হারোশ কারাগারে যায়। বেন-হারোশ দলের হয়ে পরবর্তী নেসেট নির্বাচনে অংশগ্রহণ করে যদিও সে নির্বাচনের প্রান্তিক পর্যায়ে জিততে পারেনি।
মিজরাহিমের বিরুদ্ধে অনুভূত বৈষম্য দাঙ্গার অন্যতম প্রধান অনুঘটক ছিল বলে মনে করা হয়। এই ঘটনাটি ছিল ইসরায়েলি ইহুদিদের মধ্যে বিদ্যমান জাতিগত বৈষম্যের প্রাথমিক স্বীকৃতি। ১৯৪৮ সালে ইসরায়েল সৃষ্টির আগে "মিজরাহিম" শব্দটি বিদ্যমান ছিল না কিন্তু মধ্যপ্রাচ্য এবং উত্তর আফ্রিকার ইহুদিদের বোঝাতে আশকেনজিদের দ্বারা বহুলভাবে ব্যবহৃত এই শব্দটি ইহুদি অভিধানে প্রবেশ করেছিল। মিজরাহিমদেরকে নিষ্ক্রিয় সদস্য হিসাবে দেখা হত যেখানে আশকেনাজিম সক্রিয়ভাবে ইসরায়েলে একটি ইহুদি জাতীয়তাবাদী সম্প্রদায়ের জায়নবাদী দৃষ্টিভঙ্গি তৈরিতে অবদান রেখেছিল। বেশিরভাগ মিজরাহীদের ইসরায়েলে অভিবাসিত হতে বাধ্য হয়েছিল, তারা তখন নিঃস্ব শরণার্থীর চিহ্ন নিয়ে এসেছিল; যখন আরব রাষ্ট্রগুলো তাদের মিজরাহী নাগরিকদের বাড়িঘর ও সম্পত্তি বাজেয়াপ্ত করে ফিলিস্তিনিদের বহিষ্কারের বিরুদ্ধে ইসরায়েলের প্রতিশোধ গ্রহণ করেছিল।
ওয়াদি সালিবে দাঙ্গা এখনও ইসরায়েলি সমাজে দৃষ্টান্ত হয়ে আছে সামাজিক অস্থিরতার একটি উপসর্গ হিসাবে যা মিজরাহি এবং আশকেনাজি ইহুদিদের সংঘর্ষের দিকে পরিচালিত করেছিল।
১৯৭৯ সালে, আমোস গীতাই "মে'ওরাওট ওয়াদি সালিব" বিষয়ের উপর চলচ্চিত্র নির্মাণ করে। অনেক গবেষণাপমূলক নিবন্ধে ওয়াদি সালিব দাঙ্গার ব্যাপারে আলোচনা করা হয়েছে।
ব্যাংক সেপাহ

ব্যাংক সেপাহ (ফার্সি: بانک سپه‎, বংকে সেপাহ), হল প্রথম ইরানি ব্যাংক যা ১৯২৫ সালে প্রতিষ্ঠিত হয়েছিল (ইরানি বর্ষপঞ্জি অনুযায়ী ১৩০৪ সাল)। সে বছর তেহরানে এর প্রথম শাখা খোলা হয়। এছাড়াও ব্যাংকটির ফ্রাঙ্কফুর্ট, প্যারিস এবং রোমে শাখা রয়েছে পাশাপাশি লন্ডনে ব্যাংক সেপাহ ইন্টারন্যাশনাল পিএলসি নামে একটি সহযোগী প্রতিষ্ঠানও রয়েছে। সেপাহ ব্যাংক সম্প্রতি আরও ৪টি ইরানি ব্যাংক এবং ১টি ক্রেডিট প্রতিষ্ঠানের সাথে হয়েছে, যাদের নামঃ আনসার ব্যাংক, মেহর এগতেসাদ ব্যাংক, হেকমত ইরানি ব্যাংক, ঘাভামিন ব্যাংক এবং কোসার ক্রেডিট ইনস্টিটিউশন।
ব্যাংক সেপাহ আনুষ্ঠানিকভাবে ৪ মে, ১৯২৫ তারিখে প্রতিষ্ঠিত হয়েছিল, যার প্রথম শাখা তেহরানের সেপাহ স্টেশনে ছিল। প্রাথমিকভাবে, ৩,৮৮৩,৯৫০ ইরানি রিয়ালের একটি বিনিয়োগ ইরানের সামরিক পদমর্যাদার কর্মীদের পেনশন তহবিল থেকে করা হয়েছিল এবং ব্যাংকটি কেবলমাত্র সামরিক কর্মীদের আর্থিক সহায়তা যেমন ঋণ প্রদানের জন্য প্রতিষ্ঠা করা হয়েছিল। তাদের পরিষেবার ক্ষেত্র আরও বৃদ্ধির সাথে সাথে, ব্যাংকের সদর দফতর হোমায়ুন স্টেশনের একটি বড় ভবনে স্থানান্তরিত করা হয়েছিল। ১৫ই মার্চ, ১৯২৬ তারিখে রাষ্ট শহরে আরেকটি শাখা খোলার মাধ্যমে ব্যাংক সেপাহ সামরিক কর্মীদের পাশাপাশি সাধারণ জনগণদের পরিষেবা প্রদান করতে শুরু করে।
ইরানের সন্দেহভাজন পারমাণবিক অস্ত্র কর্মসূচির কারণে ৯ জানুয়ারী, ২০০৭ তারিখে মার্কিন যুক্তরাষ্ট্র কর্তৃক ব্যাংক সেপাহের উপর নিষেধাজ্ঞা আরোপ করা হয়েছিল। মার্কিন যুক্তরাষ্ট্র দাবি করে যে ব্যাংকটি ইরানকে পারমাণবিক অস্ত্র বহন করতে পারে এমন ক্ষেপণাস্ত্র তৈরিতে আর্থিকভাবে সহায়তা করেছিল। এবং তারা আরও জানায় যে, ইতালি, যুক্তরাজ্য, ফ্রান্স এবং জার্মানিতে এর সমস্ত শাখা এবং সহায়ক সংস্থাগুলির সম্পদ মার্কিন যুক্তরাষ্ট্র জব্দ করবে যাতে ইরানকে পারমাণবিক অস্ত্র তৈরি করা থেকে বিরত রাখা যায়। ব্যাংক সেপাহ-এর অফিসিয়াল ওয়েবসাইট আমেরিকান এই বিবৃতির জবাবে প্রতিক্রিয়া জানায় যে, "রাজনৈতিক প্রলোভন থেকে তৈরি সম্পূর্ণ কাল্পনিক অজুহাতের ভিত্তিতে একটি বানোয়াট বিবৃতি এটি" এবং অঙ্গীকার করে যে "ব্যাংকটি অভ্যন্তরীণ ও আন্তর্জাতিক বিধিবিধান যথাযথভাবে পালনের সাথে তার দক্ষ কর্মক্ষমতা আগের মত চালিয়ে যাবে।" একই কারণে, ২৯ মার্চ ২০০৭-এর ১৭৪৭ রেজুলেশনের মাধ্যমে জাতিসংঘ কর্তৃক আরও নিষেধাজ্ঞা আরোপ করা হয় ব্যাংক সেপাহের উপর। ২০১৬ সালের প্রথম দিকে, ইরানের পারমাণবিক কর্মসূচিতে ইরানের সাথে পি৫+১ (জাতিসংঘ নিরাপত্তা পরিষদের পাঁচ স্থায়ী সদস্য (পি৫); যথা চীন, ফ্রান্স, রাশিয়া, যুক্তরাজ্য ও মার্কিন যুক্তরাষ্ট্র; এবং জার্মানি ) আলোচনার পর এবং এর ফলে যৌথ ব্যাপক কর্মপরিকল্পনার পরে, ব্যাংক সেপাহের বিরুদ্ধে নিষেধাজ্ঞা প্রত্যাহার করা হয়।
ব্যাংক সেপাহ মুদ্রা জাদুঘর ১৯৬৩ সালে প্রতিষ্ঠিত হয়েছিল এবং এটির সংগ্রহসালা ২,৫০০ বছরেরও বেশি সময় আগের ইরানি ইতিহাসের সময়কালকে প্রতিফলিত করে। সময়ের সাথে সাথে ইরানের অভিজাত শাসকদের বহুজাতিক প্রকৃতির কারণেও জাদুঘরটি আন্তর্জাতিকভাবে তাৎপর্যপূর্ণ।
আবদুল লতিফ মনসুর

মোল্লা আবদুল লতিফ মনসুর ( ; জন্ম ১৯৬৮) তালেবানের একজন সিনিয়র আফগান নেতা এবং ৭ সেপ্টেম্বর ২০২১ সাল থেকে বর্তমান জ্বালানি ও পানি মন্ত্রী। তিনি কাতার অফিসে আলোচনা দলের একজন কেন্দ্রীয় সদস্যও। তিনি পূর্বে কৃষিমন্ত্রী, তালেবান সুপ্রিম কাউন্সিলের সদস্য, পূর্ব আফগানিস্তানে কমান্ডার এবং পূর্ববর্তী তালেবান সরকারে (১৯৯৬-২০০১) নানগারহার প্রদেশের ছায়া গভর্নর হিসেবে দায়িত্ব পালন করেছেন।
মনসুর ১৯৬৮ সালে পাকতিয়া প্রদেশের গেরদা সেরাই জেলায় জন্মগ্রহণ করেন। তিনি কমান্ডার নাসরুল্লাহ মনসুরের ভাতিজা এবং তিনি ঘিলজাই উপজাতির অন্তর্ভুক্ত। তিনি পাকিস্তানের খাইবার পাখতুনখাওয়া প্রদেশের আকোরা খাত্তাকের দারুল উলুম হক্কানিয়ায় তার ইসলামী পড়াশোনা শেষ করেন।
শুকনো হাড়ের উপত্যকার দর্শন

শুকনো হাড়ের উপত্যকার দর্শন (অথবা শুকনো হাড়ের উপত্যকা কিংবা শুকনো হাড় দর্শন) হল যিহিষ্কেলের পুস্তকের অধ্যায় ৩৭-এ বর্ণিত একটি ভবিষ্যতবাণী। এই অধ্যায়ে নবী যিহিষ্কেলকে বিশদে একটি স্বপ্নময় বাস্তব-দৃশ্যমান দৈব্য দর্শন করানো হয়।
দৈব্য দর্শনে, মানুষের শুকনো হাড়ে ভর্তি একটি উপত্যকায় নবী নিজেকে দাঁড়িয়ে থাকতে দেখেন। তার সামনে হাড়গুলো একত্র হয়ে মানুষের কঙ্কালে রূপ নিলো; তারপর হাড়গুলোতে মাংস ও চামড়া গজাতে শুরু করলো। এরপর ঈশ্বর নবীকে জানায় যে হাড়গুলো হল নির্বাসনে যাওয়া ইসরায়েলের মানুষ এবং তিনি নবীকে ওই লোকদের পুনরুজ্জীবিত করা এবং তাদের ইসরায়েল ভূমিতে আনার উদ্দেশ্যে আরেকটি দৈব্যবাণী প্রচারের দায়িত্ব প্রদান করেন।
উপন্যাসিক অ্যান্টনি পাওয়েল তার সপ্তম উপন্যাসের "অ্যা ড্যান্স টু দ্য মিউজিক অব টাইম" অনুক্রমে যিহিষ্কেল ৩৭ অংশ থাকার জন্য এর নাম রাখেন "দ্য ভ্যালি অব দ্যা বোন্স"। উপন্যাসটি দ্বিতীয় বিশ্বযুদ্ধের প্রথমদিকের দিনগুলো নিয়ে। যিহিষ্কেল ৩৭ এর সম্পূর্ণ উপজীব্য অংশ শুরু হয় প্রথম অধ্যায়ের শেষে ইংল্যান্ডের গির্জার যাজক যখন বহুবর্ণের একটি দল, বিশেষত খনিতে কাজ করা ওয়েলশ কর্মী ও ব্যাংক কর্মকর্তার পাশাপাশি ইংল্যান্ডের কিছু উচ্চবিত্তের লোকদের নিয়ে যারা একটি কোম্পানি প্রতিষ্ঠা করতে চায়, তাদের সাথে কথা বলতে থাকে। যাজক পরামর্শ দেয় যে শুধু তারাই নয়, সব ব্রিটিশ সেনা যেহেতু যুদ্ধের জন্য প্রস্তুতি নিচ্ছে, সেহেতু এই কথাটি মাথায় রেখে ভাবা উচিত কীভাবে সবাই একসাথে কাজ করবে। যিহিষ্কেলের লেখার ব্যতিক্রমী হয়ে এই উপন্যাসে উল্লেখ করা হয়,
কবি গ্লাওকো অর্টোলানো যিহিষ্কেলের ৩৭ তম অধ্যায় অবলম্বনে "ভ্যালি অব দ্যা ড্রাই বোন্স" নামক একটি কবিতা লিখেন। 
<poem>ইসরাইল ব্যাবিলনকে বিদায় জানিয়েছিল
শুকনো হাড়ের উপত্যকায়
তাই আমাদের উচিত
পাপ এবং প্রলোভন কাটিয়ে উঠা
বিশ্বের
এইভাবে, যখন আমাদের কবর থেকে ফিরে আসার সময় আসে,
আমাদের হাড়গুলি আমাদের দেহের সাথে পুনরায় সংযোগ করতে দেওয়া হোক
যাতে আমাদের শেষ বিদ্রোহের সাথে লড়াই করার অনুমতি দেওয়া হয়
প্রথম পুনরুত্থানের ফল হিসাবে</poem>
জেমস ওয়েলডন জনসনের জনপ্রিয় আধ্যাত্মিক "ডেম বোন্স, যা "ড্রাই বোন্স" নামেও পরিচিত, এটি ছিল যিহিষ্কেলের শুকনো হাড়ের উপত্যকার দৈব্য বাণী থেকে অনুপ্রাণিত।<br>
ব্লিজার্ডের ভিডিও গেম ওয়ার্ল্ড অব ওয়্যারক্রাফটে হেলফায়ার পেনিনসুলা নামক বার্নিন ক্রিসেডে ভ্যালি অব দ্যা বোন্স নামক একটি এলাকা রয়েছে। এটি গেমের একটি লক্ষ্যে স্মুথ এজ বাটারের সাথে সম্পর্কিত।
২০২০ সালের এলিভেশন ওরশিপের ধর্মীয় গান র‍্যাটোল শুকনো হাড় অবলম্বনে লেখা।
নন্দ দেবী প্লুটোনিয়াম মিশন

নন্দ দেবী প্লুতোনিয়াম মিশনটি মার্কিন যুক্তরাষ্ট্রের কেন্দ্রীয় গোয়েন্দা সংস্থা এবং ভারতীয় গোয়েন্দা ব্যুরো দারা চীনের জিনজিয়াং প্রদেশে পারমাণবিক বিকাশের উপর গুপ্তচর করার জন্য একটি যৌথ অভিযান ছিল। উত্তরাখণ্ডে গারওয়াল হিমালয়ের উত্তরাঞ্চলের নন্দ দেবীকে শীর্ষে একটি পারমাণবিক চালিত রিমোট সেন্সিং স্টেশন ইনস্টল করার জন্য উভয় সংস্থাগুলি হ'ল 1965 সালে হাত মিলেছিল।
প্লুতোনিয়াম চালিত রেডিওসোটোপ থার্মোইলেট্রিক জেনারেটরটি একটি শক্তিশালী তুষারঝড়ের কারণে পাহাড়ে হারিয়ে গেছে।
1965 সালে, পেন্টাগন এবং সিআইএ চীনা পারমাণবিক বিকাশ সম্পর্কে চিন্তিত ছিল। ভিয়েতনাম যুদ্ধটি ছড়িয়ে পড়েছিল এবং কোনও চীনা হুমকি মোকাবেলা করার জন্য মার্কিন যুক্তরাষ্ট্রের কোন বুদ্ধিমত্তা তথ্য ছিল না। চীনারা গোপনীয় সুবিধাগুলিতে পারমাণবিক পরীক্ষা পরিচালনা করেছিল।
দুই বছর আগে, শীর্ষ মার্কিন বিমান বাহিনীর কর্মকর্তা মাউন্ট এভারেস্টের শীর্ষস্থানে সফল অভিযান পরিচালনা করেন। তিনি সামিটে একটি রিমোট সেন্সিং স্টেশন ইনস্টল করার জন্য হার্ডি শেরপাস নিয়োগের জন্য পেন্টাগনের প্রস্তাব করেছিলেন। কিন্তু এই আইডিয়া মাউন্ট এভারেস্টেও চীনের সীমান্তে কিছুটা সমস্যার মধ্যে দৌড়ে গিয়েছিল। ভারতীয় কর্তৃপক্ষের সাথে পরামর্শের পর, পেন্টাগনটি ২5,645 ফুট (7,817 মিটার) উচ্চতায় ভারতীয় ভূখণ্ডে নন্দ দেবী শীর্ষ সম্মেলনে একটি দূরবর্তী সেন্সিং স্টেশন ইনস্টল করার সিদ্ধান্ত নিয়েছে।
1965 সালের অক্টোবরে ভারতীয় গোয়েন্দা ব্যুরোর সঙ্গে সিআইএ মিশন শুরু করে। সদস্যদের একটি 8-10 ফুট উচ্চ অ্যান্টেনা, দুটি ট্রান্সসিভার সেট এবং প্লুটোনিয়াম চালিত রেডিওসোটোপ থার্মোইলেট্রিক জেনারেটর এবং এর সাতটি প্লুটোনিয়াম ক্যাপসুল ইনস্টল করার জন্য দায়িত্ব দেওয়া হয়েছিল। যখন মিশন ক্যাম্প IV পৌঁছেছিল, একটি শক্তিশালী তুষারঝড়ের আঘাত করেছিল। দলের নেতা মনমোহন সিং কোহলি ফিরে আসার সিদ্ধান্ত নেন। মিশনটি একটি ফাট এর মধ্যে প্লুটোনিয়াম চালিত রেডিওসোটোপ থার্মোইলেট্রিক জেনারেটরকে লাগিয়ে বেসে ফিরে যায়।
1966 সালের স্ট্রংয়ে, প্লুটোনিয়াম চালিত রেডিওসোটোপ থার্মোইলেট্রিক জেনারেটর এবং এর সাতটি প্লুটোনিয়াম ক্যাপসুল পুনরুদ্ধারের জন্য ক্যাম্প চতুর্থ একটি ফলো-আপ ভারতীয় অভিযান পাঠানো হয়েছিল। অভিযান প্লুটোনিয়াম জেনারেটর এবং তার ক্যাপসুলের কোন লক্ষণ খুঁজে পেতে ব্যর্থ হয়েছে। পরে, পারমাণবিক চালিত ডিভাইস পুনরুদ্ধারের জন্য পর্বতারোহণের একটি মার্কিন যুক্তরাষ্ট্র দলকে নিয়োগ দেওয়া হয়েছিল। দলের একজন সদস্য ডেব ডিংম্যান বলেন, নিউট্রন ডিটেক্টরদের সাথে নন্দ দেবী এলাকাটি স্ক্যান করেছে কিন্তু প্লুটোনিয়ামের কোন প্রমাণ পাওয়া যায়নি। দলটি উপসংহারে পৌঁছেছে যে প্লুটোনিয়াম চালিত রেডিওসোটোপ থার্মোইলেটরিক জেনারেটর এবং এর সাতটি প্লুটোনিয়াম ক্যাপসুল একটি ভূমিধসের দ্বারা উত্থাপিত হয়।
"Broughton Coburn" যে "The Vast Unknown: America's First Ascent of Everest" লিখেছেন দাবি করে যে ভারতীয় কর্তৃপক্ষ প্লুটোনিয়াম নিষ্কাশন এবং অধ্যয়ন করার জন্য সম্ভবত ফলো আপ মিশন আগে প্লুটোনিয়াম উদ্ধার করেছে।
এই অঞ্চলের স্থানীয় অধিবাসীরা দাবি করে যে পারমাণবিক ক্যাপসুলের উপস্থিতির কারণে, বন্যা ও তুষার সংখ্যা বৃদ্ধি পেয়েছে, যদিও এই দাবিটি গ্লোবাল ওয়ার্মিংয়ের কারণে বিবেচিত কোরা হয় না।
গার্ডেনরিচ বিধানসভা কেন্দ্র

গার্ডেনরিচ বিধানসভা কেন্দ্র ছিল ভারতের পশ্চিমবঙ্গ রাজ্যের দক্ষিণ চব্বিশ পরগনা জেলার একটি বিধানসভা কেন্দ্র। এটি ডায়মন্ড হারবার লোকসভা কেন্দ্রের অংশ ছিল।
সীমানা-পুনর্নির্ধারণ কমিশনের আদেশ ক্রমে ২০১১ সালে এই বিধানসভা কেন্দ্রটি অবলুপ্ত হয়।
২০০৬ সালের বিধানসভা নির্বাচনে ১১৪ নং গার্ডেনরিচ বিধানসভা কেন্দ্র থেকে ভারতীয় জাতীয় কংগ্রেস প্রার্থী আব্দুল খালেক মোল্লা তাঁর নিকটতম প্রতিদ্বন্দ্বী ভারতের কমিউনিস্ট পার্টি (মার্ক্সবাদী)-র (সিপিআই(এম)) মহম্মদ আমিনকে পরাজিত করে বিধায়ক নির্বাচিত হন। ২০০১ ও ১৯৯৬ সালের নির্বাচনে সিপিআই(এম) প্রার্থী মহম্মদ আমিন তাঁর নিকটতম প্রতিন্দ্বন্দ্বী ফজলে আজিম মোল্লাকে পরাজিত করে বিধায়ক নির্বাচিত হন। ২০০১ সালের নির্বাচনে ফলজে আজিম মোল্লা ছিলেন সর্বভারতীয় তৃণমূল কংগ্রেস প্রার্থী এবং ১৯৯৬ সালে ছিলেন ভারতীয় জাতীয় কংগ্রেস প্রার্থী। ভারতীয় জাতীয় কংগ্রেস প্রার্থী ফজলে আজিম মোল্লা ১৯৯১ সালে সিপিআই(এম)-এর দিলীপ সেনকে এবং ১৯৮৭ সালে সিপিআই(এম)-এর মহম্মদ আমিনকে পরাজিত করে বিধায়ক নির্বাচিত হয়েছিলেন। ১৯৮২ সালের নির্বাচনে ভারতীয় জাতীয় কংগ্রেস প্রার্থী শামসুজ্জোহা সিপিআই(এম) প্রার্থী ছেদিলাল সিংকে পরাজিত করে বিধায়ক নির্বাচিত হন। ১৯৭৭ সালের নির্বাচনে ভারতীয় জাতীয় কংগ্রেস প্রার্থী এস. এম. আবদুল্লাকে পরাজিত করে সিপিআই(এম) প্রার্থী ছেদিলাল সিং বিধায়ক নির্বাচিত হয়েছিলেন।
১৯৭২ সালের নির্বাচনে গার্ডেনরিচ বিধানসভা কেন্দ্র থেকে জয়লাভ করেছিলেন সিপিআই(এম) প্রার্থী ছেদিলাল সিং। ১৯৭১ সালের নির্বাচনে জয়লাভ করেছিলেন ভারতীয় জাতীয় কংগ্রেস প্রার্থী এস. এম. আবদুল্লা। ১৯৬৯ সালের নির্বাচনে ভারতের কমিউনিস্ট পার্টি (সিপিআই) প্রার্থী অরুণ সেন জয়লাভ করেছিলেন। ১৯৬৭ ও ১৯৬২ সালের নির্বাচনে জয়লাভ করেছিলেন ভারতীয় জাতীয় কংগ্রেস প্রার্থী এস. এম. আবদুল্লা। ১৯৫৭ সালের নির্বাচনে জয়লাভ করেন সিপিআই প্রার্থী শেখ আবদুল্লা ফারুকি। স্বাধীন ভারতের প্রথম বিধানসভা নির্বাচনে ভারতীয় জাতীয় কংগ্রেস প্রার্থী এস. এম. আবদুল্লা এই কেন্দ্র থেকে জয়লাভ করেছিলেন।
তেমা ভূমি

তেমার ভূমি, তে'-বা বা তেমা (, , এবং "থাইমান") হচ্ছে ইহুদিদের হিব্রু বাইবেল তথা খ্রিস্টানদের পুরাতন নিয়মে বর্ণিত একটি ঐতিহাসিক স্থানের নাম। এই স্থানে নবী আব্রাহামের বড় পুত্র ইশ্মায়েলের ছেলেদের একজন তেমার বংশধরেরা বসতি স্থাপন করেছিলো। হিব্রু ভাষায়, এই নামের অর্থ হচ্ছে "দক্ষিণী দেশ"। এটি খুব সম্ভবত সৌদি আরবের উত্তর দিকে অবস্থিত এবং এর সাথে সৌদি আরবে আধুনিক জায়গা তায়মাকে চিহ্নিত করা হয়েছে। এটি একটি মরুদ্যান (যিরমিয়ের বর্ণনার সাথে মিলে যায়) এবং এই জায়গাটি মদিনা শহর থেকে উত্তরে, এবং দুমাত (দূমা) শহর থেকে দক্ষিণে অবস্থিত। উল্লেখ্য যে বর্তমানে দুমাত জায়গাটি এল-জাউফ নামে পরিচিত। তায়মা তথা তেমা প্রাচীন কাফেলা সড়ক পথের পাশে অবস্থিত যা পারস্য উপসাগরকে আকাবার উপসাগরে সংযুক্ত করে থাকে। এই পথটি অনাদিকালে শহরটিতে প্রচুর অর্থ ও ধনসম্পত্তি নিয়ে এসেছিল। আর.পি. ডাউটি তায়মা শহরকে একটি পুরনো প্রাচীর ঘেরা শহরের ধ্বংসাবশেষের সাথে চিহ্নিত করেছেন যার আয়তনের পরিধি আনুমানিক । সম্প্রতি এক আরামীয় ভাষা ফলক আবিষ্কৃত হয় যা তারিখ খ্রিস্টপূর্ব ৬ষ্ঠ শতাব্দীতে নির্ধারণ করা হয়েছে। এই ফলকের লেখা থেকে শহরটিতে অ্যাসিরীয়দের আনাগোনার প্রমাণ মিলেছে। জায়গাটির নাম কিউনিফর্মে উল্লেখ করা হয়েছে। বাণিজ্যিক পথে এর থাকার সম্ভাবনার নমুনা ইয়োব ৬:১৯ শ্লোকে পাওয়া যায়। তবে প্রায়শই এই জায়গাটিকে দুমাহ ভূমির সাথে চিহ্নিত করা হয়।
বাইবেল বহুবার তেমার নাম উল্লেখ করা হয়েছে, যেমন যিশাইয় ২১:১৪; যিরমিয় ২৫:২৩, ৪৯:৭, ৪৯:২প; ওবদিয় ১:৯; এবং আমোস ১:১২। ইয়োবের অন্যতম গুরুত্বপূর্ণ চরিত্র তেমানীয় এলিফাস, এবং বংশাবলির প্রথম খণ্ডে উল্লেখিত হুশামকে তেমানীয়দের ভূমির অধিবাসী হিসেবে নির্দেশ করা হয়েছে।
বাইবেলের বর্ণনার বাইরে, টলেমি, প্লাইনি, আগাথারচাইডস, এবং জোসেফাস এর নাম উল্লেখ করে। এর অবস্থান হিসেবে দামেস্ক ও মক্কার মাঝপথে, এবং ব্যাবিলনিয়া ও মিশরের মধ্যবর্তী স্থানে উল্লেখ করা হয়েছে। ইয়াকুত তার বইতে লিখেছেন যে মধ্যযুগে, এটি একটি ইহুদি সম্প্রদায় দ্বারা অধ্যুষিত ছিল। ব্যাবিলন সাম্রাজ্যের নাবুনাইদ এই শহরটি দখল করে। পরবর্তীতে পারস্যের সম্রাট মহান কুরুশ শহরটি জয় তাকে কারমানিয়ায় পাঠানোর আগ পর্যন্ত নাবুনাইদ এখানেই ছিলো।
সাবমেরিন ক্যাবল ল্যান্ডিং স্টেশন, পটুয়াখালী

বাংলাদেশ সাবমেরিন ক্যাবল ল্যান্ডিং স্টেশন, পটুয়াখালী বাংলাদেশ সাবমেরিন কেবল কোম্পানি লিমিটেড (বিএসসিসিএল) এর নিয়ন্ত্রণাধীন গণপ্রজাতন্ত্রী বাংলাদেশ সরকারের ডাক টেলিযোগাযোগ ও তথ্যপ্রযুক্তি মন্ত্রণালয়ের ডাক ও টেলিযোগাযোগ বিভাগের আওতাধীন একটি স্বায়ত্বশাসিত প্রতিষ্ঠান ও বাংলাদেশের একটি মূল টেলিযোগাযোগ সেবা প্রদানকারী সংস্থা। এটি বাংলাদেশের একমাত্র আন্তর্জাতিক সাবমেরিন ক্যাবল অপারেটর এর দ্বিতীয় সাবমেরিন ক্যাবল ল্যান্ডিং স্টেশন। 
বাংলাদেশের দ্বিতীয় সাবমেরিন ক্যাবল ল্যান্ডিং স্টেশন, সাবমেরিন ক্যাবল কোম্পানি লিমিটেড (বিএসসিসিএল) রাষ্ট্রীয় মালিকানাধীন একটি পাবলিক লিমিটেড কোম্পানি বাংলাদেশ সরকারের ডাক ও টেলিযোগাযোগ মন্ত্রণালয়ের অধীনে আত্নপ্রকাশ করে। বাংলাদেশ সাবমেরিন কেবল কোম্পানী লিমিটেড সি-মি-উই ৪ এবং সি-মি-উই ৫ নামক দুটি আন্তর্জাতিক সাবমেরিন কেবল কনসোর্টিয়ামের সদস্য। যা বাংলাদেশে সাবমেরিন কেবলসের অধিক ক্ষমতা ও পর্যাপ্ততা নিশ্চিত করে। সি-মি-উই ৪ এবং সি-মি-উই ৫ কেবলদ্বয়ের মাধ্যমে বাংলাদেশের ইন্টারনেট এবং আন্তর্জাতিক ভয়েস ট্র্যাফিক চলছে। সি-মি-উই ৪ এর জন্য বিএসসিসিএল-এর কেবল ল্যান্ডিং স্টেশন রয়েছে কক্সবাজারে। সি-মি-উই ৫ এর জন্য বিএসসিসিএল-এর এই ল্যান্ডিং স্টেশনটি স্থাপন করা হয়েছে পটুয়াখালীর কুয়াকাটাতে ১৯টি দেশের টেলিযোগাযোগ সংস্থার সম্মেলনে গঠিত সাউথ ইস্ট এশিয়া-মিডল ইস্ট-ওয়েস্টার্ন ইউরোপ (এসইএ-এমই-ডব্লিউই-৫) আন্তর্জাতিক কনসোর্টিয়ামের অধীনে জাপানের এনইসি ও ফ্রান্সের অ্যালকাটেল লুসেন্ট ২০ হাজার কিলোমিটার দীর্ঘ এ কেব্লটি নির্মাণ করছে। কুয়াকাটা সৈকত থেকে একটি ব্রাঞ্চ বা শাখা কেব্লের মাধ্যমে মূল কেব্লে বাংলাদেশ যুক্ত হয়েছে। ২০১৩ সালে পটুয়াখালী জেলার কুয়াকাটা মাইটভাঙ্গা গ্রামে ১০ একর আয়তনের ভূমি নিয়ে ৬৬০ কোটি টাকা ব্যয়ে নির্মিত হয় এই দ্বিতীয় সাবমেরিন ক্যাবল ল্যান্ডিং স্টেশনটি। প্রকল্পটির কাজ সমাপ্তির পর ২০১৭ সালের মার্চ মাস থেকে পরীক্ষামূলকভাবে ইন্টারনেট ব্যবহার শুরু হয়। গভীর সাগরের নিচ দিয়ে ইউরোপ থেকে সিঙ্গাপুর হয়ে ২৫ হাজার কিলোমিটার দীর্ঘ ক্যাবল লাইন বঙ্গোপসাগরের উপকূলে হয়ে কুয়াকাটার এই স্টেশনের সাথে সংযোগ স্থাপন করা হয়। এই ইন্টারন্যাশনাল ইন্টারনেট গেটওয়ে (আইআইজি)-র মাধ্যমে ১৫শ’ গিগাবাইট পার সেকেন্ড ডাটা আদার প্রদান করা হয়ে থাকে।
দেউলপোতা

দেউলপোতা হল ভারতের পশ্চিমবঙ্গ রাজ্যের দক্ষিণ চব্বিশ পরগনা জেলায় অবস্থিত একটি প্রত্নস্থল। এটি ওই জেলার ডায়মন্ড হারবার মহকুমার ডায়মন্ড হারবার ২ সমষ্টি উন্নয়ন ব্লকে হুগলি নদীর তীরে অবস্থিত।
দেউলপোতার স্থানাঙ্ক । এই স্থানটি সমুদ্রপৃষ্ঠ থেকে ৭ মিটার গড় উচ্চতায় অবস্থিত।
"জেলা জনগণনা হ্যান্ডবুক, দক্ষিণ চব্বিশ পরগনা" অনুযায়ী, হুগলি নদীর তীরে অবস্থিত দেউলপোতা একটি গুরুত্বপূর্ণ প্রত্নস্থল। এই স্থানে প্রত্নতাত্ত্বিক খননকার্য শুরু হয় ১৯৬৩-৬৪, ১৯৬৪-৬৫ ও ১৯৭২-৭৩ সালে। গুপ্ত ও আদি মধ্যযুগের অনেক শিল্পকর্ম এখান থেকে আবিষ্কৃত হয়েছে। এই দ্রব্যগুলির মধ্যে রয়েছে কারুকার্যশোভিত পোড়ামাটির পাত্র, বহুমূল্য ও প্রায়-বহুমূল্য পাথরের তৈরি গয়না, যক্ষিণীমূর্তি সহ নারীমূর্তি, গজলক্ষ্মী ফলক, পোড়ানো পালিশ করা বা পালিশ না করা মৃৎপাত্র, চীনামাটির পাত্র ইত্যাদি।
পূর্ব ভারতের প্রত্নতত্ত্ব বিদ্যা ও প্রশিক্ষণ কেন্দ্রের শর্মি চক্রবর্তীর মতে, এখান থেকে শুঙ্গ-কুষাণ যুগের রুলেট-যুক্ত পণ্যসামগ্রী সহ মৃৎপাত্রও আবিষ্কৃত হয়েছে।
বাপ বেটা ৪২০

বাপ বেটা ৪২০ ১৯৯১ সালে মুক্তিপ্রাপ্ত বাংলাদেশী নাট্ট্য চলচ্চিত্র। শ্রেষ্ঠাংশে অভিনয় করেছেন ইলিয়াস কাঞ্চন, মান্না, চম্পা, আহমেদ শরীফ, এটিএম শামসুজ্জামান সহ আরও অনেকে।
চলচ্চিত্রটি ১৯৯১ সালে বাংলাদেশে মুক্তি পায়।মুক্তির পর ছবিটি ব্যাবসায়িক সফল হয়।
"বাপ বেটা ৪২০" চলচ্চিত্রের গান লিখেছেন কাজী আজিজ, আহমেদ জামান চৌধুরী, মনিরুজ্জামান মনির ও গাজী মাজহারুল আনোয়ার সুর ও সঙ্গীতায়োজন করেছেন আনোয়ার পারভেজ এবং গানে কণ্ঠ দিয়েছেন রুনা লায়লা, সাবিনা ইয়াসমিন, খুরশিদ আলম, এন্ড্রু কিশোর, লাভলী ইয়াসমিন ও খালিদ হাসান মিলু।
ধোসা, জয়নগর

ধোসা হল ভারতের পশ্চিমবঙ্গ রাজ্যের দক্ষিণ চব্বিশ পরগনা জেলার বারুইপুর মহকুমার জয়নগর ১ সমষ্টি উন্নয়ন ব্লকে জয়নগর থানার অন্তর্গত একটি গ্রাম, গ্রাম পঞ্চায়েত ও প্রত্নস্থল।
জেলা জনগণনা হ্যান্ডবুক অনুযায়ী, এই প্রত্নস্থলটি পিয়ালি নদীর তীরে অবস্থিত। এখান থেকে আবিষ্কৃত প্রত্নবস্তুগুলির মধ্যে রয়েছে, কারুকার্য খচিত মৃৎপাত্র, সিলমোহর, ফলক, মূল্যবান ও প্রায়-মূল্যবান পাথরের গয়না, মূর্তি, চীনামাটির বাসনপত্র ইত্যাদি।
পূর্ব ভারতের সেন্টার ফর আর্কিওলজিক্যাল স্টাডিজ অ্যান্ড ট্রেইনিং-এর শর্মি চক্রবর্তী লিখেছেন, প্রত্নতত্ত্ব ও সংগ্রহালয় অধিকরণের তত্ত্বাবধানে এখানে খননকার্য চালানো হয়েছিল। এখান থেকে প্রাপ্ত বস্তুগুলির মধ্যে প্রাচীনতম গুলি খ্রিস্টীয় প্রথম শতাব্দীর সমসাময়িক। আবিষ্কৃত সামগ্রীর মধ্যে রয়েছে যক্ষীর চিত্র সম্বলিত পোড়ামাটির ফলক এবং ভেড়া ও হাতির মূর্তি।
ধোসা গ্রামের স্থানাঙ্ক । সমুদ্রপৃষ্ঠ থেকে গ্রামটির গড় উচ্চতা ।
২০১১ সালের জনগণনার তথ্য অনুযায়, ধোসা গ্রামের মোট জনসংখ্যা ২,৪১০; যার মধ্যে ১,২১৬ জন (৫১ শতাংশ) পুরুষ ও ১,১৮৫ জন (৪৯ শতাংশ) মহিলা। ৩১৬ জনের বয়স ছয় বছরের কম। গ্রামের মোট সাক্ষর জনসংখ্যা ১,২৮৫ জন (অন্যূন ছয় বছর বয়সী জনসংখ্যার ৬১.৬৩ শতাংশ)।
গোচারণ-ধোসা রোড ধোসার সঙ্গে ১ নং রাজ্য সড়কের যোগাযোগ রক্ষা করছে। গোচারণ রেল স্টেশন হল এই গ্রামের নিকটতম রেল স্টেশন।
ধোসা চন্দনেশ্বর নবীন চন্দ উচ্চ মাধ্যমিক বিদ্যালয়ে প্রায় ৩,০০০ শিক্ষার্থী পড়াশোনা করে।
৩০টি শয্যাবিশিষ্ট পদ্মেরহাট গ্রামীণ হাসপাতাল জয়নগর ১ সমষ্টি উন্নয়ন ব্লকের প্রধান সরকারি চিকিৎসা কেন্দ্র। এটি ধোসার নিকটবর্তী পদ্মেরহাট গ্রামে অবস্থিত।
গঙ্গা এক্সপ্রেসওয়ে

গঙ্গা এক্সপ্রেসওয়ে হল ভারতের উত্তরপ্রদেশ রাজ্যের একটি অনুমোদিত ৫৯৪ কিমি দীর্ঘ ও ৬-লেন চওড়া (8 পর্যন্ত প্রসারিত) গ্রিনফিল্ড এক্সপ্রেসওয়ে। প্রথম পর্যায়ে প্রয়াগরাজ জেলার এনএইচ-১৯-এর পার্শ্ববর্তী জুদাপুর দান্দু গ্রামের সঙ্গে মিরাট জেলার এনএইচ-৩৩৪-এর পার্শ্ববর্তী বিজৌলি গ্রামকে সংযুক্ত করবে। উত্তরপ্রদেশের মন্ত্রিসভা কুম্ভ মেলার স্থান প্রয়াগরাজে বৈঠক করে এবং মিরাট ও প্রয়াগরাজের মধ্যে গঙ্গা এক্সপ্রেসওয়ে নির্মাণের জন্য ২০১৯ সালের ২৯শে জানুয়ারি দাপ্তরিক কার্যক্রম সম্পন্ন করে।
গঙ্গা এক্সপ্রেসওয়ে প্রকল্পটি প্রাথমিকভাবে ২০০৭ সালে তৎকালীন উত্তরপ্রদেশের মুখ্যমন্ত্রী মায়াবতী দ্বারা চালু করা হয়েছিল, কিন্তু মুখ্যমন্ত্রী হিসাবে যোগী আদিত্যনাথের দায়িত্ব গ্রহণের পরেই কাজ শুরু হয়। প্রকল্পটির লক্ষ্য গঙ্গা নদীর পাশাপাশি ১,০৪৭ কিলোমিটার প্রবেশাধিকার-নিয়ন্ত্রিত ৮-লেন প্রশস্ত এক্সপ্রেসওয়ে নির্মাণ করা। এই এক্সপ্রেসওয়েটি বালিয়ার সঙ্গে গ্রেটার নয়ডাকে সংযুক্ত করবে, যা উত্তরপ্রদেশের পূর্ব ও পশ্চিম সীমানার মধ্যে উচ্চ-গতির সংযোগ নিশ্চিত করবে। বালিয়া থেকে গ্রেটার নয়ডা পর্যন্ত প্রস্তাবিত এক্সপ্রেসওয়েটি বন্যা নিয়ন্ত্রণ বাঁধ হিসাবে কার্যকরী করার পরিকল্পনা করা হয়, কারণ বন্যা এই অঞ্চলে কৃষি ও পরিবেশগত ক্ষতির একটি প্রধান কারণ এবং ভারতের বর্ষা মৌসুমে অনেক মৃত্যুর পাশাপাশি রোগের বিস্তার ঘটায়। সেই সময়ে এলাহাবাদ হাইকোর্টের আদেশের কারণে গঙ্গা এক্সপ্রেসওয়ের নির্মাণ কাজ শুরু হয়নি। আদেশে নির্দেশ দেওয়া হয়, যে রাজ্য ও ছাড়দাতাকে সম্পূর্ণ পরিবেশগত অধ্যয়ন সম্পন্ন করতে হবে এবং নির্মাণ শুরু করার আগে কেন্দ্রীয় সরকারের কাছ থেকে অনুমতি নিতে হবে।
তেবাড়িয়া তিন গম্বুজ জামে মসজিদ

তেবাড়িয়া তিন গম্বুজ জামে মসজিদ বাংলাদেশের কুষ্টিয়া জেলায় অবস্থিত একটি মুঘল আমলের একটি স্থাপত্য ও ঐতিহ্যবাহী মসজিদ। মসজিদটি ১৮৮০ সালে কুষ্টিয়া জেলার কুমারখালী উপজেলা শহরে নির্মিত হয়েছিলো। মসজিদটি কুষ্টিয়া জেলার প্রাচীন মুসলিম ইতিহাস ঐতিহ্যের সাক্ষ্য বহন করে। ইতিহাসবিদ খোন্দকার আবদুল হালিম জানান, সম্ভবত মুঘল বাদশা আওরঙ্গজেবের আমলে মসজিদটি নির্মিত হয়েছিলো।
মসজিদটি খুলনা বিভাগের কুষ্টিয়া জেলার কুমারখালী উপজেলা শরের অদূরবর্তী তেবাড়িয়া গ্রামে অবস্থিত। বর্তমানে মসজিদের পাশে নতুন একটি ঈদগাহ নির্মিত হয়েছে, ঈদগাহের নাম তেবাড়িয়া ঈদগাহ। এই মসজিদের পাশে কুমারখালী উপজেলার বানিয়াকান্দী শাহী জামে মসজিদ নামে আরেকটি বিখ্যাত মসজিদ রয়েছে।
মসজিদটি তিন গম্বুজ বিশিষ্ট মসজিদ বলে, এর নামকরণ করা হয়েছে তিন গম্বুজ জামে মসজিদ। মসজিদটি নির্মাণের সময় প্রতিষ্ঠাতা হাজী আলিমউদ্দিন মসজিদের জমিটুকু ইসলামের নামে ওয়াকফ করে দেন। প্রতিষ্ঠাতার বংশধরেরা বর্তমানে মোতাওয়াল্লি (পরিচালক ও অভিভাবক) হিসেবে দীর্ঘ ২৪০ এর অধিক সময় ধরে মসজিদটির পরিচালনার দায়িত্ব পালন করছেন। মসজিদের বর্তমান মোতাওয়াল্লি লিপু খন্দকার। গ্রামের স্থানীয়রা তাদের এই পরিচালনায় আস্থা রেখেছে।
কসমস ১৪০৮

কসমস ১৪০৮ (রুশ: Космос–1408) একটি গুপ্তচর স্যাটেলাইট যা সোভিয়েত ইউনিয়ন দ্বারা পরিচালিত ছিল। এটি কসমস ১৩৭৮ এর পরিবর্তে ১৬ সেপ্টেম্বর ১৯৮২-এ নিম্ন পৃথিবীর কক্ষপথে চালু করা হয়েছিল। ১৫ নভেম্বর ২০২১-এ, স্যাটেলাইটটি একটি রাশিয়ান অ্যান্টি-স্যাটেলাইট অস্ত্রের (এএসএটি) পরীক্ষার দ্বারা ধ্বংস করা হয়েছে, যার ফলে পৃথিবীর উপরে এর মধ্যে কক্ষপথে মহাকাশে ১৫০০ টুকরো ধ্বংসাবশেষ তৈরি হয়েছে। এ দুই টন ওজনের মহাকাশ বর্জ্য ৫০০ কিলোমিটার উচ্চতায় পৃথিবীকে প্রদক্ষিণ করছে। ধ্বংসাবশেষের সাথে সম্ভাব্য সংঘর্ষের হুমকিতে আন্তর্জাতিক মহাকাশ স্টেশনের নভোচারীরা তাদের ক্যাপসুলের আশ্রয় নিতে বাধ্য হয়েছিল।
বানিয়াকান্দী তিন গম্বুজ শাহী মসজিদ

বানিয়াকান্দী তিন গম্বুজ শাহী মসজিদ বাংলাদেশের কুষ্টিয়া জেলায় অবস্থিত একটি মুঘল আমলের একটি স্থাপত্য ও ঐতিহ্যবাহী মসজিদ। মসজিদটি ১৮৮০ এর দশকে কুষ্টিয়া জেলার কুমারখালী উপজেলার বানিয়াকান্দী গ্রামে নির্মিত হয়েছিলো। মসজিদটি কুষ্টিয়া জেলার প্রাচীন মুসলিম ইতিহাস ঐতিহ্যের সাক্ষ্য বহন করে। ইতিহাসবিদ খোন্দকার আবদুল হালিম জানান, সম্ভবত মুঘল বাদশা আওরঙ্গজেবের আমলে মসজিদটি নির্মিত হয়েছিলো। মসজিদটি তেবাড়িয়া তিন গম্বুজ জামে মসজিদের সমসাময়িক সময়ে নির্মিত হয়েছিলো বলে ধারণা করা হয়।
মসজিদটি খুলনা বিভাগের কুষ্টিয়া জেলার কুমারখালী উপজেলার বানিয়াকান্দী গ্রামে অবস্থিত। এই মসজিদের অদূরে কুমারখালী উপজেলার তেবাড়িয়া তিন গম্বুজ জামে মসজিদ নামে আরেকটি বিখ্যাত মসজিদ রয়েছে।
মসজিদটি তিন গম্বুজ বিশিষ্ট মসজিদ বলে, এর নামকরণ করা হয়েছে তিন গম্বুজ জামে মসজিদ। মসজিদটি বানিয়াকান্দী গ্রামের ঐতিহ্যবাহী খন্দকার বাড়িতে অবস্থিত, এবং খন্দকার পরিবার দ্বারাই মসজিদটি প্রায় ২৪০ এর বেশি সময় ধরে পরিচালিত হচ্ছে। তবে এই মসজিদে গ্রামের অনন্য মুসল্লিগণও নামাজ পরে থাকে।
মাহমুদ আবুনাদা

মাহমুদ ইব্রাহিম আবুনাদা (; জন্ম: ৫ ফেব্রুয়ারি ২০০০; মাহমুদ আবুনাদা নামে সুপরিচিত) হলেন একজন কাতারি পেশাদার ফুটবল খেলোয়াড়। তিনি বর্তমানে কাতারের পেশাদার ফুটবল লিগের শীর্ষ স্তর কাতার স্টার্স লিগের ক্লাব আল আরাবির হয়ে গোলরক্ষক হিসেবে খেলেন।
কাতারি ফুটবল ক্লাব আল আরাবির যুব পর্যায়ের হয়ে খেলার মাধ্যমে আবুনাদা ফুটবল জগতে প্রবেশ করেছেন এবং এই দলের হয়ে খেলার মাধ্যমেই তিনি ফুটবল খেলায় বিকশিত হয়েছেন। ২০১৮–১৯ মৌসুমে, আল আরাবির মূল দলের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন।
মাহমুদ ইব্রাহিম আবুনাদা ২০০০ সালের ৫ই ফেব্রুয়ারি তারিখে কাতারে জন্মগ্রহণ করেছেন।
স্বাধীনতা কমপ্লেক্স

স্বাধীনতা কমপ্লেক্স (মিনি বাংলাদেশ নামেও পরিচিত) হলো বাংলাদেশের চট্টগ্রাম শহরে অবস্থিত একটি পার্ক। এটি মূলত একটি থিম পার্ক যেখানে বাংলাদেশের বিভিন্ন দৃষ্টিনন্দন ও ঐতিহাসিক স্থাপনাগুলোকে অবিকল নতুন করে রূপায়ণ করা হয়েছে।
স্বাধীনতা কমপ্লেক্স চট্টগ্রাম শহরের চান্দগাঁও থানাধীন বহদ্দারহাট বাস টার্মিনালের পাশেই অবস্থিত। এটির উত্তর-পূর্ব পাশে কালুরঘাট স্বাধীন বাংলা বেতার কেন্দ্র অবস্থিত।
২০০৬ সালে মুক্তিযুদ্ধ মন্ত্রণালয়ের অধীনে বাংলাদেশের প্রাক্তন রাষ্ট্রপতি জিয়াউর রহমানের নামে শহীদ জিয়া স্মৃতি কমপ্লেক্স হিসেবে প্রতিষ্ঠিত হয়। পরবর্তীতে এটিকে স্বাধীনতা কমপ্লেক্স নামে নামকরণ করা হয়। বাংলাদেশের বিভিন্ন দৃষ্টিনন্দন ও ঐতিহাসিক স্থাপনাগুলোর সমন্বয়ে থিম পার্ক হওয়ায় এটি মিনি বাংলাদেশ নামেও পরিচিত।
স্বাধীনতা কমপ্লেক্সে রয়েছে বাংলাদেশের জাতীয় সংসদ ভবন, আহসান মঞ্জিল, সুপ্রিম কোর্ট, কৃত্রিম জলরাশি, কার্জন হল, কান্তজীর মন্দির, দরবার হল, বড়কুঠি, ছোটকুঠি, ছোট সোনা মসজিদ, লালবাগ কেল্লা, পাহাড়পুর বৌদ্ধ বিহার, জাতীয় স্মৃতিসৌধ, শহিদ মিনার, সেন্ট নিকোলাস চার্চ, চিরন্তন পল্লি, ট্রেনের নিচে ব্রিজ, ছয়টি কিউচ (বসার স্টল), পাঁচটি পানির ফোয়ারা ও তিনটি কিডস জোন। এছাড়াও রয়েছে, ১৯৭১ সালের মুক্তিযুদ্ধের সাথে মিল রেখে ৭১ মিটার বা ২৩০ ফুট উচ্চতার স্বাধীনতা টাওয়ার। স্বাধীনতা টাওয়ারে রয়েছে একটি রিভলভিং রেস্টুরেন্ট (ঘূর্ণায়মান রেস্তোরাঁ)। ২৩ তলা উচ্চতায় অবস্থিত এই রেস্তোরা থেকে এক নজরে পুরো চট্টগ্রাম শহর, কর্ণফুলী নদী এমনকি বঙ্গোপসাগরও দেখা যায়।
গোরখপুর লিঙ্ক এক্সপ্রেসওয়ে

গোরখপুর লিঙ্ক এক্সপ্রেসওয়ে হল ভারতের উত্তরপ্রদেশ রাজ্যে ৯১ কিলোমিটার দীর্ঘ ও ৪-লেন চওড়া (৬-লেনে সম্প্রসারণযোগ্য) একটি নির্মাণাধীন এক্সপ্রেসওয়ে। এটি আজমগড় জেলার পূর্বাঞ্চল এক্সপ্রেসওয়ের পার্শ্ববর্তী সালারপুর গ্রামের সঙ্গে গোরখপুর জেলার জৈতপুর গ্রামকে সংযুক্ত করবে। সালারপুর গ্রামটি দোস্তপুর ও নিজামবাদের মধ্যে অবস্থিত।
এটি মুখ্যমন্ত্রী যোগী আদিত্যনাথ দ্বারা ২০১৮ সালে চালু করা হয়েছিল এবং উত্তরপ্রদেশ সরকার ২০১৯ সালের ফেব্রুয়ারি মাসে জমি অধিগ্রহণ শুরু করে। জমি অধিগ্রহণের খরচ সহ গোরখপুর লিঙ্ক এক্সপ্রেসওয়ের মোট প্রকল্পের মূল্য প্রায় ₹৫,৮৭৬ কোটি।
আহমেদাবাদ–ধোলেরা এক্সপ্রেসওয়ে

আহমেদাবাদ–ধোলেরা এক্সপ্রেসওয়ে হল ভারতের গুজরাত রাজ্যের একটি ১০৯ কিলোমিটার দীর্ঘ ও ৪-লেন চওড়া (৮-লেনে সম্প্রসারণযোগ্য) প্রবেশাধিকার-নিয়ন্ত্রিত নির্মাণাধীন এক্সপ্রেসওয়ে। এটি ধোলেরা বিশেষ বিনিয়োগ অঞ্চল (ধোলেরা এসআইআর) হয়ে ভাবনগর জেলার আধেলাই গ্রামের সঙ্গে আহমেদাবাদের সারখেজের নিকট সর্দার প্যাটেল রিং রোডকে সংযুক্ত করবে। এই রুটে ধোলেরা এসআইআর থেকে প্রায় ২০ কিলোমিটার দূরে নাভাগামের কাছে প্রস্তাবিত ধোলেরা আন্তর্জাতিক বিমানবন্দরটিও নির্মিত হবে।
আহমেদাবাদ-ধোলেরা গ্রিনফিল্ড এক্সপ্রেসওয়েটি দিল্লি–মুম্বাই ইন্ডাস্ট্রিয়াল করিডোরের (ডিএমআইসি) একটি অংশ এবং এটি ২০২৩ সালের মার্চ মাসের মধ্যে প্রস্তুত হবে বলে আশা করা হচ্ছে।
খামাগ মঙ্গোল

খামাগ মঙ্গোল (; ) দ্বাদশ শতাব্দীতে মঙ্গোলীয় মালভূমিতে অবস্থিত একটি প্রধান মঙ্গোলীয় উপজাতীয় মৈত্রী দল (খানলিগ) ছিল। এটাকে মাঝেমধ্যে মঙ্গোল সাম্রাজ্যের পূর্বসূরী রাজ্য বলা হয়ে থাকে।
মঙ্গোল ঐতিহ্যে এই রহস্যময় উপজাতীয় শক্তির নাম "খামাগ মঙ্গোল উলস" হিসেবে উত্তর চীন ও পূর্ব মঙ্গোলিয়ার খাইতান নেতৃত্বাধীন লিয়াও রাজবংশ (৯১৬–১১২৫) লিপিবদ্ধ করেছে। ১১২৫ সালে লিয়াও রাজবংশের পতনের পর খামাগ মঙ্গোলরা মঙ্গোলীয় মালভূমিতে গুরুত্বপূর্ণ ভূমিকা রাখতে শুরু করে। তারা দেশটির খেন্টি পর্বতমালায় অবস্থিত অনন, খেরলেন ও তুল নদীর অববাহিকা দখল করে নেয়। তাইচিউদ (সিরিলীয়: Тайчууд) ছিল দ্বাদশ শতাব্দীর মঙ্গোলিয়ার খামাগ মঙ্গোল খানাতের তিনটি প্রধান উপজাতির অন্যতম যারা সাইবেরিয়ার জাবাইকালস্কি ক্রাইয়ের দক্ষিণে বসবাস করত। জাবাইকালস্কি ক্রাই ও মঙ্গোলীয় খেন্টি প্রদেশ ছিল খামাগ মঙ্গোল খানাতের মূল অঞ্চল। খামাগটি তিনটি প্রধান গোষ্ঠী খিয়াদ, তাইচিউদ ও জালাইরস নিয়ে গঠিত ছিল।
খামাগ মঙ্গোলের প্রথম খানের নাম হিসেবে বোর্জিগিন গোষ্ঠির খাবুল খানের নাম লিপিবদ্ধ রয়েছে। খাবুল খান সফলতার সাথে জার্চেন নেতৃত্বাধীন জিন বাহিনীদের আক্রমণ প্রতিহত করেন। খাবুল খানের পর খামাগের উত্তরসূরী হোন তাইচিউদ গোষ্ঠীর আমবাগাই। নিজের মেয়েকে বিয়েতে তুলে দেওয়ার সময় তাতার উপজাতীয় সংঘ তাকে আটক করে। আমবাগাইকে জিনদের হাতে তুলে দেওয়া হয় যারা তাকে নিষ্ঠুরভাবে হত্যা করে। আমবাগাইয়ের স্থলাভিষিক্ত হোন খাবুল খানের পুত্র হোতুলা খান। আমবাগাই খানের মৃত্যুর প্রতিশোধ নিতে হোতুলা খান তাতারদের বিরুদ্ধে ১৩টি লড়াই করেন।
হোতুলার মৃত্যুর পর খামাগ মঙ্গোল নতুন নেতা নির্বাচন করতে অক্ষম ছিল। যাই হোক, খাবুলের নাতি খিয়াদ গোষ্ঠীর প্রধাব ইয়েসুই ছিলেন খামাগ মঙ্গোলের একজন কার্যকরী ও প্রসিদ্ধ নেতা। তেমুজিন তথা ভবিষ্যতে চেঙ্গিস খান এই ইয়েসুইয়ের পরিবারে ১১৬২ সালে অনয়ন নদীর উপরের দিকে দেলুউন বলদগের বড় পুত্র হিসেবে জন্মগ্রহণ করে।
দ্বাদশ শতাব্দীর প্রথমদিকে তরুন তুগরিল খান খামাগ মঙ্গোল শাসক ইয়েসুইয়ের নিকট তার ভাইকে কেরাইতীয়দের সিংহাসন থেকে ক্ষমতাচ্যুত করার জন্য সাহায্য প্রার্থনা করলে মঙ্গোলরা কেরাইতীয় নেতাদের হারাতে সাহায্য করে এবং তাকে ক্ষমতায় বসায়।
ইয়েসুইকে তাতারেরা ১১৭০ সালে বিষপ্রয়োগ করে এবং এরপর শীঘ্রই ইয়েসুই মৃত্যুবরণ করেন। ১১৭১ সালে ইয়েসুইয়ের মৃত্যুর পর খামাগ মঙ্গোল ভেঙ্গে যেতে শুরু করে। রাজনৈতিক নৈরাজ্য ও ক্ষমতার শূন্যস্থান ১১৮৯ সালে তেমুজিন খামাগ মঙ্গোলের খান হওয়ার আগ পর্যন্ত অব্যাহত ছিল। অন্যান্য মঙ্গোল গোষ্ঠীদের মাঝে দ্রুত যুদ্ধ শুরু হয়ে যায়। তেমুজিনের বন্ধু জামুখাকে ১২০১ সালে প্রতিদ্বন্দ্বী গোষ্ঠীগুলো গুর-খান (সর্বজনীন শাসক) হিসেবে স্বীকৃতি দিলেও সংযুক্ত খামাগ মঙ্গোল ও কেরাইতীয় মৈত্রী দলের নিকট সে হেরে যায়।
তুগরিল খান খামাগদের সাথে সম্পর্ক সুদৃঢ় করতে অস্বীকৃতি জানালে তেমুজিন তুগরিলের সাথে যুদ্ধে জড়ায় এবং তাকে প্রায় ধ্বংস করে দেয়। অবশেষে ১২০৬ সালে তেমুজিন মঙ্গোল মালভূমিতে সব গোষ্ঠীদের ঐক্যবদ্ধ করে এবং তাকে চেঙ্গিস খান উপাধি দেওয়া হয়।
দক্ষিণা

দক্ষিণা () হলো সংস্কৃত শব্দ যা বৌদ্ধ, হিন্দু, শিখ ও জৈন সাহিত্য অনুসারে দান বা সম্মানী, যা মঠ বা মন্দিরে আধ্যাত্মিক আচার-অনুষ্ঠানের পরে প্রদত্ত। এটি প্রত্যাশিত বা দানের স্বেচ্ছাসেবী রূপ। এটিকে বৈদিক সাহিত্যে দানের প্রসঙ্গে পাওয়া যায়। এটি প্রশিক্ষণ বা নির্দেশনার জন্য গুরুর সম্মানী।
মনিয়ার উইলিয়ামসের মতে, শব্দটি অনেক বৈদিক গ্রন্থে (বিশেষ করে কাত্যায়ন শ্রৌতসূত্র ১৫, লাত্যায়ন শ্রৌতসূত্র ৮.১.২ এ; গো-দান সম্পর্কে) পুরোহিতের পারিশ্রমিক বা উপহার, 'পুরোহিতকে দান', 'পুরস্কার', 'গুরুকে অর্পণ করা', 'উপহার' বা 'দান' হিসেবে উল্লেখ করা হয়েছে।
গুরুদক্ষিণা অধ্যয়নের সময় বা আনুষ্ঠানিক শিক্ষা সমাপ্তির পরে শিক্ষক বা গুরুকে শোধ করার ঐতিহ্যকে বোঝায়, বা আধ্যাত্মিক পথপ্রদর্শক কাছে স্বীকৃতি। ঐতিহ্য হল স্বীকৃতি, শ্রদ্ধা ও ধন্যবাদের মধ্যে একটি। এটি ছাত্র এবং শিক্ষকের মধ্যে পারস্পরিক সম্পর্ক ও বিনিময়ের রূপ। পরিশোধটি একচেটিয়াভাবে আর্থিক নয় এবং এটি বিশেষ কাজ হতে পারে যা শিক্ষক ছাত্রকে সম্পন্ন করতে বলেন।
ভারতীয় মহাকাব্য মহাভারতে একটি প্রতীকী কাহিনি আছে যেটিতে একলব্য নামের চরিত্রের নামানুসারে সঠিক ও অনুচিত গুরুদক্ষিণা নিয়ে আলোচনা করা হয়েছে। কাহিনিটি একজন আদিবাসী ছেলের ধনুর্বিদ্যা শিখতে ও আয়ত্ত করার আবেগকে নির্দেশ করে।
কাহিনিটি, মহাভারতের অনেক গল্পের মতো, শিক্ষা, শেখার ব্যক্তিগত চাওয়া, এবং সঠিক ও অনুচিত  দক্ষিণা কী, মহাকাব্য মহাভারতে, গুরুদক্ষিণা ঘটনা হিসাবে ডান হাতের বুড়ো আঙুলের পরে, দ্রোণ ভুতুড়ে ও আশ্চর্য হয় যে একলব্যের বুড়ো আঙুল দাবি করা ঠিক ছিল কিনা, একলব্য তার ডান হাতের চারটি আঙুল, সেইসাথে বাম হাত দিয়ে ধনুর্বিদ্যায় পুনরায় প্রভুত্ব করতে যান, যার ফলে একজন শক্তিশালী যোদ্ধা হয়ে ওঠেন, রাজা হিসেবে গৃহীত হন, এবং তার সন্তানদের বলেন যে শিক্ষা সবার জন্য এবং শিক্ষার দরজা কেউ কোনো মানুষের জন্য বন্ধ করতে পারে না।
লালন শাহের মাজার

লালন শাহের মাজার বা লালনের আখড়া হচ্ছে বাউল সম্রাট লালনের কবরস্থান, এবং এই কবরকে কেন্দ্র করে তৈরি হওয়া একটি মাজার। এই মাজারটি কুষ্টিয়া জেলার কুমারখালী উপজেলার ছেউড়িয়া নামক গ্রামে অবস্থিত। লালন শাহের মাজার এখানে একদিনে তৈরি হয়নি, ১৮৯০ সালে লালনের মৃত্যুর পর তার ভক্তরা এখানে ভিড় করতে থাকে, বহু দর্শনার্থী সমাগমের ফলে এই মাজারটির উৎপত্তি হয়েছে। ১৯৬৩ সালে সেখানে তার বর্তমান মাজারটি নির্মাণ করা হয় এবং তা উদ্বোধন করেন তৎকালীন পূর্ব পাকিস্তানের গভর্ণর মোনায়েম খান। বর্তমানে এই মাজারে বিভিন্ন দেশের দর্শনার্থীর ভিড় দেখা যায়।
লালনের মাজার বাংলাদেশের খুলনা বিভাগের কুষ্টিয়া জেলার কুমারখালী উপজেলায় অবস্থিত। মাজারটি মূলত উপজেলার ছেউড়িয়া গ্রামে অবস্থিত। কুষ্টিয়া শহরের অদূরে অবস্থিত এই মাজার। কুষ্টিয়া বাস স্ট্যান্ড হতে রিকশা-অটো রিকশার মাধ্যমে ৬০-৭০ টাকা ভাড়া প্রয়োজন।
আধ্যাত্মিক সাধক লালনের বাসস্থান ছিলো, ছেঁউড়িয়া গ্রামে। ১৮৯০ সালের ১৭ অক্টোবর শুক্রবার তিনি মারা যান। তিনি এই ছেউড়িয়াতেই স্থানীয় ও ভক্তদের দীক্ষা দিতেন। তিনি প্রতিবছর শীতের সময় এখানে মহোৎসবের আয়োজন করতেন। এই উৎসবে সহস্রাধিক ভক্তের আগমন ঘটতো, এখানে তারা বাউল গান ও দেহতত্ত্ব নিয়ে আলোচনা করতেন। তার মৃত্যুর পরেও ভক্তরা প্রতিবছর এই আলোচনার জন্য এখানে ভিড় করতো। এভাবেই এখানে একটা আখড়া তৈরি হয়। তার প্রিয় ভক্তদের কবরও এখানেই দেওয়া হয়েছে। এভাবেই এই স্থানের জনপ্রিয়তা দিন দিন বৃদ্ধি পেয়েছে। ১৯৬৩ সালে সেখানে তার বর্তমান মাজারটি নির্মাণ করা হয়। ২০০৪ সালে সেখানেই আধুনিক মানের অডিটোরিয়ামসহ একাডেমি ভবন নির্মাণ করা হয়।
লালন মেলা প্রতিবছর দুইবার অনুষ্ঠিত হয়। একবার দোল পূর্ণিমা উৎসবের সময় আরেকবার বাংলা কার্তিক মাসের ১ তারিখ (অক্টোবর মাসের ১৬ তারিখ)। এই মেলা লালন আখড়ায় আয়োজিত হয়। লালন মেলায় সারা দেশ থেকে তার শিষ্যদের আগমন ঘটে। এছাড়াও দেশ বিদেশ থেকেও অনেক দর্শনার্থীর আগমন ঘটে। এখানে রাতভর বাউল গানের উৎসব চলে। এই উপলক্ষে মাজারকে রঙ্গিন করে সাজনো হয়। তবে সমালোচনা আছে এই মেলায় সিদ্ধি সেবার আসর বসানো হয়, সাধক ও ভক্তরা এখানে এসে সিদ্ধি সেবন করে।
মীর মশাররফ হোসেনের বাস্তুভিটা

মীর মোশাররফ হোসেনের বাস্তুভিটা কুষ্টিয়া জেলার অন্যতম একটি দর্শনীয় স্থান, যা কুষ্টিয়া জেলার বিখ্যাত কবি মীর মোশাররফ হোসেনের নিজের বসতবাড়িকে নির্দেশ করে। এই বাড়িটি কুষ্টিয়া জেলার কুমারখালী উপজেলার লাহিনীপাড়ায় অবস্থিত। বর্তমানে এই বাস্তভিটা সরকারি অধিদপ্তরের আওতাধীন প্রতিস্থান। ২০০৮ সালে স্থানীয় সরকার বিভাগের অর্থায়নে ৫৪ লক্ষ টাকা ব্যয়ে একটি লাইব্রেরী ও অডিটরিয়াম নির্মাণ করা হয়েছে।
মীর মশাররফ হোসেনের বসতভিটাটি বহু আগে থেকে বেদখল অবস্থায় ছিলো। ১৯৭২ সালে স্থানীয়রা মূল বাড়ির জায়গাটির কিছু অংশ উদ্ধার করে সেখানে স্থাপন করেছে মীর মশাররফ হোসেন সরকারি প্রাথমিক বিদ্যালয়। এছাড়া ১৯৯৫ সালে বিদ্যালয়টির মাঠের এক কোণে স্থাপন করা হয় মীর মশাররফ হোসেন উচ্চ বিদ্যালয়। ১৯৯২ সালে সরকারি তত্ত্বাবধানে মীর মশাররফ হোসেন পাঠাগার প্রতিষ্ঠা করা হয়। ২০১০ সালে মাঠটির একই কমপ্লেক্সে পাঠাগার কাম অডিটোরিয়াম স্থাপন করা হয়েছে। ২০১২ সালে স্টেট ব্যাংক অব ইন্ডিয়ার’র গভর্নর অরুন্ধতী ভট্টাচার্য সপরিবারে বেড়াতে এসেছিলেন এই বাড়িতে। তিনি লক্ষাধিক টাকার বই দান করেছিলেন এই পাঠাগারে।
মীর মশাররফের মূল বসতবাড়িটি ছিলো ৩২ বিঘা জমির ছিলো, কিন্তু এখন মাত্র তিন বিঘা জমির উপরে রয়েছে, বাকিগুলো বেদখল রয়েছে। বাড়ির মাঠের একপাশে উচ্চ বিদ্যালয়, এক পাশে পাঠাগার ও পাশে প্রাথমিক বিদ্যালয় অবস্থিত। বাড়ির মূল ফটকের বাইরে রয়েছে তিনটি চায়ের দোকান ও বেশ কয়েকটি ত্রিকোণাকৃতি স্তম্ভ রয়েছে। স্তম্ভগুলোতে মার্বেল পাথরে খোদাই রয়েছে মীর মশাররফ হোসেনের বিভিন্ন বইয়ের বিখ্যাত উক্তি লেখা আছে, তবে এগুলো অবিকৃত নেই।
মিশাল বারশাম

মিশাল আইসা বারশাম (; জন্ম: ১৪ ফেব্রুয়ারি ১৯৯২; মিশাল বারশাম নামে সুপরিচিত) হলেন একজন সুদানি-কাতারি পেশাদার ফুটবল খেলোয়াড়। তিনি বর্তমানে কাতারের পেশাদার ফুটবল লিগের শীর্ষ স্তর কাতার স্টার্স লিগের ক্লাব আল সাদ এবং কাতার জাতীয় দলের হয়ে গোলরক্ষক হিসেবে খেলেন।
২০১৭–১৮ মৌসুমে, কাতারি ফুটবল ক্লাব আল সাদের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন।
২০১৭ সালে, বারশাম কাতার অনূর্ধ্ব-২৩ দলের হয়ে কাতারের বয়সভিত্তিক পর্যায়ে অভিষেক করেছিলেন। প্রায় ৩ বছর যাবত কাতারের বয়সভিত্তিক দলের হয়ে খেলার পর, তিনি ২০২০ সালে কাতারের হয়ে আন্তর্জাতিক পর্যায়ে অভিষেক করেছেন; কাতারের জার্সি গায়ে তিনি এপর্যন্ত ১৩ ম্যাচে অংশগ্রহণ করেছেন।
মিশাল আইসা বারশাম ১৯৯২ সালের ১৪ই ফেব্রুয়ারি তারিখে সুদানের খারতুমে জন্মগ্রহণ করেছেন এবং সেখানেই তার শৈশব অতিবাহিত করেছেন।
বারশাম কাতার অনূর্ধ্ব-২৩ দলের হয়ে খেলার মাধ্যমে কাতারের প্রতিনিধিত্ব করেছেন।
২০২০ সালের ১৩ই নভেম্বর তারিখে, ২২ বছর, ৮ মাস ও ৩০ দিন বয়সে, ডান পায়ে ফুটবল খেলায় পারদর্শী বারশাম কোস্টা রিকার বিরুদ্ধে অনুষ্ঠিত প্রীতি ম্যাচে অংশগ্রহণ করার মাধ্যমে আন্তর্জাতিক ফুটবলে কাতারের হয়ে অভিষেক করেছেন। তিনি উক্ত ম্যাচের মূল একাদশে অন্তর্ভুক্ত ছিলেন; ম্যাচে তিনি ২২ নম্বর জার্সি পরিধান করে গোলরক্ষক হিসেবে খেলেছিলেন। ম্যাচটি কাতার ১–১ গোলে ড্র করেছিল। কাতারের হয়ে অভিষেকের বছরে বারশাম সর্বমোট ৩ ম্যাচে অংশগ্রহণ করেছেন।
আইগুনের চুক্তি

আইগুনের চুক্তি (রুশ: Айгунский договор; ) ছিল ১৮৫৮ সালে রুশ সাম্রাজ্য ও চীনের চিং রাজবংশের মধ্যকার সুদূর পূর্ব রাশিয়া ও মাঞ্চুরিয়া (মাঞ্চু জাতির পৈতৃক জন্মভূমি) তথা বর্তমান উত্তরপূর্ব চীনের আধুনিক সীমান্ত প্রতিষ্ঠার লক্ষ্যে স্বাক্ষরিক একটি ঐতিহাসিক চুক্তি। এই চুক্তির ফলে স্ট্যানোভয় পর্বতমালা ও আমুর নদীর মধ্যকার ভূমি চীনের চিং থেকে রুশ সাম্রাজ্যে স্থানান্তরিত হওয়ার মধ্য দিয়ে নারচিন্সকের চুক্তি (১৬৮৯) বাতিল হয়ে যায়। রাশিয়া মাঞ্চুরিয়া থেকে ভূমি প্রাপ্ত হয়। যদিও ছিং সরকার প্রাথমিকভাবে চুক্তির বৈধতা স্বীকার করতে অস্বীকার করেছিল, আইগুন চুক্তির অধীনে রাশিয়ার দাবী ১৮৬০ সালের চীন-রাশিয়ান কনভেনশন অফ পিকিং এর অংশ হিসাবে নিশ্চিত করা হয়।
রাশিয়ার দ্বিতীয় ক্যাথেরিনের আমলে (১৭৬২ – ১৭৯৬), রাশিয়া প্রশান্ত মহাসাগরে নৌ শক্তি হতে চেয়েছিল। তারা তা অর্জন করতে কামচাতকা উপদ্বীপ দখল করে ১৭৪০ সালে পেট্রোপাভলভস্ক-কামচাটস্কিতে একটি নৌ ফাঁড়ি নির্মাণ করে, রুশ আলাস্কায় ও আমুর নদীর জলাশয়ের নিকট নৌ ফাঁড়ি রুশদের সেখানে গিয়ে বসতি স্থাপন ও আমুর অঞ্চলে শক্ত সামরিক উপস্থিতি তৈরি করতে উৎসাহিত করে। চীন কখনো এই অঞ্চলে কার্যকরীভাবে শাসন বা আঞ্চলিক সমীক্ষা পরিচালনা করেনি এবং রুশদের এই কার্যকলাপগুলো তারা লক্ষ্য করেনি।
১৮৫০ থেকে ১৮৬৪ সালে চীন তাইপিং বিদ্রোহে লড়াইয়ে ব্যস্ত ছিলো, সুদূর পূর্ব রাশিয়ার গভর্নর-জেনারেল নিকোলাই মুরাভিয়েভ অতীত বসতিস্থাপনের ভিত্তিতে আমুরের উপর বৈধ রুশ নিয়ন্ত্রণ জারি করতে মঙ্গোলিয়া ও মাঞ্চুরিয়ার সীমান্তে দশ হাজার পদাতিক বাহিনী নিয়ে সামরিক শিবির স্থাপন করে। যখন এটা স্পষ্ট হয়ে গেল যে চীন দ্বিতীয় আফিম যুদ্ধে হেরে যাচ্ছে তখন মুরাভিয়েভ সেই সুযোগ লুফে নেয় এবং চীনের বিরুদ্ধে আরেকটি যুদ্ধের আয়োজন করে তাদের হুমকির মুখে ফেলে দেয়। চিং রাজবংশ রাশিয়ার সাথে আলোচনায় যেতে রাজি হয়।
দুই অঞ্চলের সামরিক গভর্নর রুশ প্রতিনিধি নিকোলাই মুরাভিয়েভ এবং চিং প্রতিনিধি ইশান চুক্তিটি আইগুন শহরে ১৮৫৮ সালের ২৮ মে তারিখে স্বাক্ষর করে।
চুক্তি স্বাক্ষরের ফলে আমুর নদীর তীরে রুশ ও চীনা সাম্রাজ্যের মধ্যকার একটি সীমান্ত স্থাপিত হয়। (হেইলংজিয়াং নদীর পূর্বে চৌষট্টিটি গ্রামের চীনা ও মাঞ্চু অধিবাসীরা মাঞ্চু সরকারের অধীনে সেখানে বাস করার অনুমতি পেয়েছিলো।) আমুর, সুনগারি, এবং উসসুরি নদীগুলো শুধুমাত্র চীনা ও রুশ জাহাজগুলোর জন্য খোলা ছিলো। পশ্চিমে উসসুরি, উত্তরে আমুর এবং পূর্ব ও দক্ষিণে জাপান সাগর পরিবেষ্টিত অঞ্চলটি রাশিয়া ও চীন যৌথভাবে পরিচালিত করত যা ১৮১৮-এর চুক্তির ব্রিটিশ ও মার্কিনদের ওরেগন অঞ্চল পরিচালনার "যুগ্ম শাসন" ব্যবস্থার মত ছিল (দুই বছর পর রাশিয়া এই ভূখণ্ডের একচ্ছত্র নিয়ন্ত্রণ লাভ করে)।
চীনে ১৯২০ এর দশকে চীনা জাতীয়তাবাদ এবং সাম্রাজ্যবাদ বিরোধী আন্দোলনের উত্থানের পরে, এই চুক্তিকে একটি সমতাহীন চুক্তি হিসেবে দেখা হয়েছিলো।
আহমেদাবাদ–বড়োদরা এক্সপ্রেসওয়ে

আহমেদাবাদ বড়োদরা এক্সপ্রেসওয়ে বা মহাত্মা গান্ধী এক্সপ্রেসওয়ে বা জাতীয় এক্সপ্রেসওয়ে ১ হল একটি এক্সপ্রেসওয়ে, যা ভারতের গুজরাত রাজ্যের আহমেদাবাদ ও বড়োদরা শহরকে সংযুক্ত করে। ৯৩.১ কিমি (৫৭.৮ মাইল) দীর্ঘ এক্সপ্রেসওয়টি দুটি শহরের মধ্যেকার যাত্রা বা ভ্রমণের সময়কে আড়াই ঘন্টা থেকে এক ঘন্টা হ্রাস করে। এটিকে ১৯৮৬ সালে জাতীয় এক্সপ্রেসওয়ে ১ হিসাবে ঘোষণা করা হয়েছিল।
এক্সপ্রেসওয়ের প্রতিটি পাশে ২ টি লেন রয়েছে। এক্সপ্রেসওয়েটি ২০০৩ সালে খোলা হয়। এটির দুটি প্রস্থান লুপ নদিয়াদ ও আনন্দে রয়েছে। এক্সপ্রেসওয়েটিকে ভারতের ন্যাশনাল হাইওয়ে অথরিটি ২০০৯ সালে ছয় লেনে উন্নীত করার পরিকল্পনা ঘোষণা করে। এক্সপ্রেসওয়েতে সব ধরনের দুই চাকার যানবাহন নিষিদ্ধ করা হয়েছে। যানবাহন পারাপারের অনুমতি দেওয়ার জন্য বেশ কয়েকটি আন্ডারপাস ও ওভারব্রিজ সহ এক্সপ্রেসওয়েতে দুই চাকার গাড়ি ও গবাদি পশুদের প্রবেশ রোধ করার জন্য বেড়া দেওয়া হয়েছে।
এক্সপ্রেসওয়েটি ₹৪৭৫ কোটি ব্যয়ে নির্মিত হয়েছিল এবং ভারতের তৎকালীন প্রধানমন্ত্রী অটল বিহারী বাজপেয়ী উদ্বোধন করেছিলেন। গুজরাত সরকার ২০০৯ সালে ভারত সরকারকে এক্সপ্রেসওয়েটি মুম্বই পর্যন্ত প্রসারিত করার প্রস্তাব করে। আইআরবি ইনফ্রা এক্সপ্রেসওয়েকে ২০১১ সালে চার লেন থেকে সার্ভিস লেন সহ ছয় লেনে উন্নীত করার এবং টোল আদায় করার জন্য একটি দরপত্র অর্জন করে। ২০১৩ সালে, ঘোষণা করা হয়েছিল, যে চুক্তির অংশ হিসাবে আহমেদাবাদ ও বড়োদরাকে সংযোগকারী জাতীয় মহাসড়কের প্রসারিত ও সংস্কারকারী আইআরবি ইনফ্রা, নির্মাণ কাজ শেষ না হওয়া পর্যন্ত টোল আদায় করবে না। এক্সপ্রেসওয়েকে ছয় লেনে উন্নীত করার প্রক্রিয়াটি ₹৩৩০০ কোটি ব্যয়ে করা সম্পন্ন করা হচ্ছে।